HE 163/2004 | EDILEX\nHE 163/2004 Hallituksen esitys Eduskunnalle laiksi lapsiasiavaltuutetusta\nLapsen oikeuksia koskeva yleissopimus\nLasten asemaa ja oikeuksia koskeva lainsäädäntö Suomessa\nEduskunnan oikeusasiamiehen tehtävät lapsen oikeuksien valvonnassa\nErilaiset asiamiesjärjestelmät Suomessa\nJärjestöt lasten aseman ja oikeuksien edistäjänä\nLapsiasiamiesjärjestelmät muissa Pohjoismaissa\nHallituksen esitys Eduskunnalle laiksi lapsiasiavaltuutetusta\nEsityksessä ehdotetaan säädettäväksi laki lapsiasiavaltuutetusta lasten aseman ja oikeuksien vahvistamiseksi yhteiskunnassa. Lapsiasiavaltuutetun toiminnan perustana olisi YK:n lapsen oikeuksia koskeva yleissopimus. Lapsiasiavaltuutettu toimisi yhteistyössä muiden viranomaisten, asiantuntijoiden ja muiden lasten asemaa ja oikeuksia edistävien toimijoiden kuten järjestöjen kanssa.\nLapsiasiavaltuutetun tehtävänä olisi lapsen edun ja oikeuksien edistäminen yleisellä hallinnon, yhteiskuntapolitiikan ja lainsäädännön tasolla sekä YK:n lapsen oikeuksia koskevan yleissopimuksen toteutumisen edistäminen. Lasten omien mielipiteiden nostaminen julkiseen keskusteluun ja lapsen oikeuksista tiedottaminen myös lapsille itselleen kuuluisivat valtuutetun keskeisiin tehtäviin.\nLapsiasiavaltuutettu voisi tehdä lasten asemaa ja yhteiskunnassa esiintyviä epäkohtia koskevia aloitteita. Muina vaikuttamiskeinoina valtuutettu käyttäisi ensisijassa suosituksia, ohjeita ja neuvoja.\nLapsiasiavaltuutettu olisi toimissaan riippumaton ja hänellä olisi käytettävissään laaja asiantuntemus eri hallinnonaloilta. Valtuutetulla olisi oma toimisto. Lapsiasiavaltuutetun virka ja lapsiasiavaltuutetun toimisto sijoitettaisiin sosiaali- ja terveysministeriön yhteyteen. Liittyminen sosiaali- ja terveysministeriön hallintoon toisi viran hoitamiselle luontevat yhteydet lasten hyvinvoinnin kehittämistyön keskeisiin toimijoihin. Lapsiasiavaltuutetun lisäksi toimistossa olisi valtion talousarvion rajoissa tarpeellinen määrä esittelijöinä toimivia virkamiehiä ja muuta henkilökuntaa.\nEsitys liittyy valtion vuoden 2005 talousarvioesitykseen ja on tarkoitettu käsiteltäväksi sen yhteydessä. Ehdotettu laki on tarkoitettu tulemaan voimaan 1 päivänä syyskuuta 2005.\nEduskunta edellytti lapsipoliittiseen selontekoon (VNS 2/1995 vp) antamassaan vastauksessa (EK 3/1996 vp), että talousarvion ja lainsäädännön valmistelussa hallitus huolehtii lasten, nuorten ja lapsiperheiden aseman oikeudenmukaisesta kehittämisestä. Lisäksi eduskunta hyväksyi selonteon johdosta sosiaali- ja terveysvaliokunnan mietinnön (StVM 3/1996 vp) mukaisen lausunnon.\nMietinnössään sosiaali- ja terveysvaliokunta asettui tukemaan selonteon ehdotusta yleisellä toimenkuvalla varustetun lapsiasiavaltuutetun viran perustamisesta. Valiokunnan mukaan valtuutetulla tulee olla mahdollisuudet vaikuttaa lainsäädäntöön ja yleisiin yhteiskunnassa vallitseviin asenteisiin ja toimintatapoihin siten, että lasten asema ja oikeudet tulevat otetuiksi huomioon lainsäädännössä ja yhteiskunnallisessa päätöksenteossa. Valtuutetulle on myös taattava riittävät voimavarat ja mahdollisuudet laajasti vaikuttaa lasten asemaa koskevaan valmisteluun ja päätöksentekoon kaikilla yhteiskuntaelämän alueilla.\nLapsiasiavaltuutetun viran perustamista on käsitelty myös Suomen vuonna 1994 Yhdistyneille Kansakunnille antamassa määräaikaisraportissa lapsen oikeuksia koskevan yleissopimuksen (SopS 59-60/1991) toteuttamisesta Suomessa. Tammikuussa 1996 antamissaan ensimmäistä raporttia koskevissa päätelmissä YK:n lapsen oikeuksien komitea suositti riippumattoman seurantamekanismin, esimerkiksi lapsiasiavaltuutetun viran perustamista Suomeen. Lokakuussa 2000 komitea antoi päätelmänsä Suomen toisesta määräaikaisraportista. Niissä se toistamiseen esitti huolensa siitä, että Suomesta puuttuu taho, joka keskittyisi lapsiasioihin hallituksen sisällä ja mekanismit, joiden avulla koordinoitaisiin laajakantoisia lapsia koskevia ohjelmia sekä valvottaisiin, miten lapsen oikeuksien sopimusta toteutetaan.\nMyös Euroopan Neuvosto on viime vuosina useammassa eri yhteydessä ottanut kantaa lapsen etuja edistävien kansallisten elinten, kuten riippumattoman lapsiasiavaltuutetun, nimittämiseen.\nLapsiasiavaltuutetun viran perustaminen sisältyy pääministeri Matti Vanhasen hallituksen ohjelmaan. Sosiaali- ja terveysministeriö on asettanut maaliskuussa 2003 Suomen lapsiasiain toimikunnan, jonka tehtävänä on toimia YK:n yleiskokouksen lasten erityisistunnossa hyväksytyn loppuasiakirjan edellyttämänä kansallisena lasten asioita edistävänä elimenä. Toimikunta on kiirehtinyt keväällä 2004 tekemässään kannanotossa lapsiasiavaltuutetun viran perustamista. Ehdotettu laki on valmisteltu toimikunnan muistioon (Sosiaali- ja terveysministeriön työryhmämuistioita 2004:7) sisältyvien ehdotusten pohjalta virkatyönä sosiaali- ja terveysministeriössä.\nLapsen oikeuksia koskeva yleissopimus hyväksyttiin Yhdistyneiden Kansakuntien yleiskokouksessa vuonna 1989. Suomessa se on saatettu voimaan vuonna 1991. Yleissopimukseen sisältyvät lasten asemaa ja oikeuksia määrittävät säännökset tulee ottaa huomioon kaikessa lapsia koskevassa lainsäädännössä ja päätöksenteossa.\nLapsen oikeuksia koskevan yleissopimuksen keskeinen periaate on, että lasten etu tulee aina asettaa ensisijalle, kun tehdään heitä koskevia viranomaispäätöksiä, lakeja tai yhteiskuntapoliittisia ratkaisuja. Tämä edellyttää, että kaikkia päätöksiä ja toimia, jotka koskevat yksittäistä lasta tai lapsiväestöä, tarkastellaan myös lasten näkökulmasta ja perustellaan, miksi ja miten lapsen edun periaate siinä toteutuu.\nLapsen oikeuksia koskevan yleissopimuksen tavoitteet on kansainvälisessä keskustelussa tiivistetty kolmeen ydinkäsitteeseen, jotka velvoittavat sopimusvaltiota turvaamaan lapsille ja nuorille:\n1) osuuden yhteiskunnan voimavaroista (provision) siten, että yhteiskunnan voimavarojen jakopolitiikassa turvataan lasten ja nuorten oikeudet mahdollisimman täysimääräisesti,\n2) oikeuden suojeluun ja huolenpitoon (protection) siten, että yhteiskunta ottaa vastuun lapsen ja nuoren hyvinvoinnista tilanteissa, joissa vanhempien voimavarat eivät riitä sitä turvaamaan sekä\n3) oikeuden osallistua ikänsä ja kehitystasonsa mukaisesti itseään koskevaan päätöksentekoon ja yhteiskuntapolitiikkaan (participation). Tämä merkitsee, että lapset ja nuoret ovat itsenäisiä subjekteja. Heitä tulee kohdella yksilöinä, joilla on omat, vanhemmistaan ja perheestään riippumattomat oikeutensa ja tarpeensa.\nJaottelua voidaan käyttää arvioitaessa, miten sopimuksen sisältämät velvoitteet on käytännössä toteutettu tai tulisi toteuttaa lasten elinympäristössä, yhteiskuntaelämässä ja -politiikassa, hallinnossa ja sen palveluyksiköissä, tuomioistuimissa ja lainsäädännössä. Lähtökohtana on, että nämä oikeudet toteutuvat koko lapsiväestön ja myös jokaisen lapsen elämässä.\nYleissopimuksen täytäntöönpanoa valvoo YK:n lapsen oikeuksien komitea. Sopimusvaltiot ovat velvollisia raportoimaan määräajoin komitealle niistä lainsäädännöllisistä, oikeudellisista ja hallinnollisista toimenpiteistä, joilla yleissopimuksessa tunnustettuja oikeuksia on pantu täytäntöön. Raportointi suoritetaan viiden vuoden välein. Raportin käsittelyn yhteydessä komitea kuulee hallituksen edustajia ja kansalaisjärjestöjä. Raportin käsittelyn päätteeksi komitea hyväksyy yleissopimuksen täytäntöönpanoa koskevat maakohtaiset päätelmänsä ja suosituksensa.\nLapsiasiavaltuutetun viran perustamista on käsitelty Suomen vuonna 1994 Yhdistyneille Kansakunnille antamassa ensimmäisessä määräaikaisraportissa lapsen oikeuksien yleissopimuksen toteuttamisesta Suomessa. Tammikuussa 1996 antamissaan ensimmäistä raporttia koskevissa päätelmissä YK:n lapsen oikeuksien komitea suositti riippumattoman seurantamekanismin, esimerkiksi lapsiasiavaltuutetun viran perustamista Suomeen.\nYK:n Lapsen oikeuksien komitea antoi Suomen toista määräaikaisraporttia koskevissa päätelmissään lokakuussa 2000 suosituksen siitä, että Suomen tulisi lapsen oikeuksien toteuttamisen koordinaation parantamiseksi perustaa lapsiasioihin keskittyvä taho hallituksen sisälle ja luoda koordinaatiomekanismeja eri ministeriöiden sekä keskushallinnon ja paikallistason viranomaisten väliselle yhteistyölle. Komitea antoi suosituksen myös siitä, että Suomen tulisi vakavasti harkita itsenäisen kansallisen lapsiasiavaltuutetun viran perustamista muiden Pohjoismaiden myönteisten kokemusten pohjalta.\nSuomen kolmas määräaikaisraportti annettiin kesäkuussa 2003. Siinä todetaan lapsiasiavaltuutetun virasta käydyn keskustelun saavuttaneen merkittävän rajapyykin keväällä 2003, jolloin tehtävässään aloittanut hallitus päätti perustaa lapsiasiavaltuutetun viran ja merkitsi tavoitteen hallitusohjelmaansa.\nLapsen oikeuksia koskevaan yleissopimukseen liittyvästä raportoinnista vastaa ulkoasiainministeriö. Ulkoasiainministeriö tiedottaa myös määräaikaisraporteista ja YK:n lapsen oikeuksien komitean niistä antamista päätelmistä. Lasten oikeuksia koskevan yleissopimuksen sisällöstä on tiedottanut muun muassa sosiaali- ja terveysministeriö, joka on laatinut sopimusta koskevia esitteitä.\nSosiaali- ja terveysministeriön maaliskuussa 2003 kahden vuoden määräajaksi asettama Suomen lapsiasiain toimikunta toimii lapsen oikeuksia koskevan yleissopimuksen tavoitteiden toteutumiseksi muun muassa toimimalla YK:n lasten oikeuksien erityisistunnon edellyttämänä kansallisena elimenä ja valmistelemalla Suomen kansallista toimintaohjelmaa Lapsille sopiva maailma. Toimintaohjelmaan liittyen toimikunta laatii tiedotussuunnitelman sekä Lapsille sopiva maailma -ohjelman että yleissopimuksen tunnetuksi tekemiseksi.\nLapsia koskevaa tai vaikutuksiltaan lapsiin ulottuvaa lainsäädäntöä on lähes kaikilla hallinnonaloilla. Keskeinen lapsioikeudellinen periaate kaikessa lapsia koskevassa lainsäädännössä on lapsen edun ensisijaisuus. Lasten asemaa, lapsen etua ja oikeuksia sekä hyvinvointia koskevat asiat ulottuvat miltei kaikille yhteiskuntasektoreille.\nKeskeisimmät lasten asemaa ja oikeuksia määrittävät säännökset sisältyvät edellä mainittuun lapsen oikeuksia koskevaan yleissopimukseen, joka tulee ottaa huomioon kaikessa lapsia koskevassa lainsäädännössä ja päätöksenteossa. Kansallisessa lainsäädännössämme lasten asemaa ja oikeuksia koskevia säännöksiä on sisällytetty esimerkiksi Suomen perustuslakiin (731/1999), lapsen huollosta ja tapaamisoikeudesta annettuun lakiin (361/1983), lastensuojelulakiin (683/1983), nuorisotyölakiin (235/1995), perusopetuslakiin (628/1998) sekä lasten päivähoidosta annettuun lakiin (36/1973).\nSuomen perustuslaissa ilmaistut perusoikeudet koskevat myös lapsia. Lapsen oikeuksia itsenäisenä yksilönä korostetaan erityisesti perustuslain yhdenvertaisuutta koskevassa 6 §:ssä. Kyseisen pykälän 3 momentin mukaan lapsia on kohdeltava tasa-arvoisesti, yksilöinä ja heidän tulee saada vaikuttaa itseään koskeviin asioihin kehitystään vastaavasti. Tasa-arvoisuus on turvattava sekä lasten kesken että lasten ja aikuisten välillä. Syrjintä muun muassa sukupuolen ja iän perusteella on kielletty.\nPerustuslain 19 §:n mukaan julkisen vallan on tuettava perheen ja muiden lapsen huolenpidosta vastaavien mahdollisuuksia turvata lapsen hyvinvointi ja yksilöllinen kasvu. Yhteiskunnalle on asetettu perustuslaissa myös sosiaali- ja terveyspalveluja, asumista, perustoimeentulon turvaa, lasten ilmaista peruskoulutusta ja lapsiperheiden taloudellista tukea koskevia velvoitteita. Lisäksi yhteiskunnan on edistettävä vähemmistökieliin ja -kulttuureihin kuuluvien, kuten saamelaisten, romanien ja maahanmuuttajien kulttuurista identiteettiä.\nLaissa lapsen huollosta ja tapaamisoikeudesta määritellään lapsen huollon tarkoitukseksi turvata lapsen tasapainoinen kehitys ja hyvinvointi lapsen yksilöllisten tarpeiden ja toivomusten mukaisesti. Huollon tulee turvata myönteiset ja läheiset ihmissuhteet erityisesti lapsen ja hänen vanhempiensa välille.\nLapselle tulee turvata hyvä hoito ja kasvatus sekä lapsen ikään ja kehitystasoon nähden tarpeellinen valvonta ja huolenpito. Lapselle on pyrittävä antamaan turvallinen ja virikkeitä antava kasvuympäristö sekä lapsen taipumuksia ja toivomuksia vastaava koulutus. Lasta tulee kasvattaa siten, että lapsi saa osakseen ymmärtämystä, turvaa ja hellyyttä. Lasta ei saa alistaa, kurittaa ruumiillisesti eikä kohdella muulla tavoin loukkaavasti. Lapsen itsenäistymistä sekä kasvamista vastuullisuuteen ja aikuisuuteen tulee tukea ja edistää.\nLapsen huoltoa ja tapaamisoikeutta koskevaa lakia sovellettaessa oikeusprosessissa edellytetään, että tuomioistuimen on asiaa ratkaistessaan otettava huomioon lapsen etu. Lapsen oma mielipide ja toivomukset on myös huomioitava lapsen iän ja kehitystason mukaisesti.\nLastensuojelulaissa todetaan, että lapsella on oikeus turvalliseen ja virikkeitä antavaan kasvuympäristöön, tasapainoiseen ja monipuoliseen kehitykseen sekä etusija erityiseen suojeluun. Lastensuojelussa on otettava ensisijaisesti huomioon lapsen etu.\nLastensuojelulaki edellyttää sosiaalilautakunnan ja kunnan muiden viranomaisten seuraavan ja kehittävän lasten ja nuorten kasvuoloja sekä poistavan kasvuolojen epäkohtia ja ehkäisevän niiden syntymistä. Palvelujen kehittämisessä on erityisesti huolehdittava siitä, että niiden avulla tuetaan huoltajia lasten kasvatuksessa, ja että erityistä huomiota kiinnitetään lasten ja nuorten tarpeisiin ja toivomuksiin.\nLastensuojelulaissa on säännöksiä myös lapsen kuulemisesta. Lisäksi lapsen kuulemisesta säädetään myös muun muassa sosiaalihuollon asiakkaan asemasta ja oikeuksista annetussa laissa (812/2000) ja hallintolaissa (434/2003). Sosiaalihuollon asiakkaan asemasta ja oikeuksista annetussa laissa on lisäksi muita erityisesti lapsia koskevia säännöksiä. Näitä ovat muun muassa säännökset alaikäisen asiakkaan asemasta ja lasta koskevien tietojen antamisesta.\nNuorisotyölain tarkoituksena on parantaa nuorten elinoloja, tukea heidän kasvuaan ja luoda edellytyksiä nuorten kansalaistoiminnalle sekä edistää sukupolvien, sukupuolten ja Suomen alueiden välistä tasa-arvoa, suvaitsevaisuutta ja kulttuurien moninaisuutta ja tukea kestävää kehitystä.\nPerusopetuslain mukaan opetuksen tavoitteena on tukea oppilaiden kasvua ihmisyyteen ja eettisesti vastuukykyiseen yhteiskunnan jäsenyyteen sekä antaa heille elämässä tarpeellisia tietoja ja taitoja. Opetuksen tulee edistää sivistystä ja tasa-arvoisuutta yhteiskunnassa sekä oppilaiden edellytyksiä osallistua koulutukseen ja muutoin kehittää itseään elämänsä aikana. Aamu- ja iltapäivätoiminnan tavoitteena on tukea kodin ja koulun kasvatustyötä sekä lapsen tunne-elämän kehitystä ja eettistä kasvua. Lisäksi aamu- ja iltapäivätoiminnan tulee edistää lasten hyvinvointia ja tasa-arvoisuutta yhteiskunnassa sekä ennaltaehkäistä syrjäytymistä ja lisätä osallisuutta.\nLasten päivähoidosta annetun lain mukaan päivähoidon tavoitteena on tukea päivähoidossa olevien lasten koteja näiden kasvatustehtävässä ja yhdessä kotien kanssa edistää lapsen persoonallisuuden tasapainoista kehitystä. Jokaisella lapsella on oikeus tuettuun varhaiskasvatukseen. Päivähoidon tulee omalta osaltaan tarjota lapselle jatkuvat, turvalliset ja lämpimät ihmissuhteet, lapsen kehitystä monipuolisesti tukevaa toimintaa sekä lapsen lähtökohdat huomioon ottaen suotuisa kasvuympäristö.\nLapsen iän ja yksilöllisten tarpeiden mukaisesti päivähoidon tulee yleinen kulttuuriperinne huomioon ottaen edistää lapsen fyysistä, sosiaalista ja tunne-elämän kehitystä sekä tukea lapsen esteettistä, älyllistä, eettistä ja uskonnollista kasvatusta. Edistäessään lapsen kehitystä päivähoidon tulee tukea lapsen kasvua yhteisvastuuseen ja rauhaan sekä elinympäristön vaalimiseen.\nLasten oikeuksien toteutumisen kannalta keskeisin valvova viranomainen on nykyisin eduskunnan oikeusasiamies.\nOikeusasiamies valvoo riippumattomana viranomaisena laillisuutta julkisen vallan käytössä ja julkisten tehtävien hoitamisessa. Perusoikeusuudistuksen yhteydessä oikeusasiamiehen tehtäväksi tuli myös perus- ja ihmisoikeuksien toteutumisen huomioon ottaminen tätä tehtävää hoitaessaan. Oikeusasiamiehen keskeisin tehtävä on kansalaisten tekemien kanteluiden ratkaiseminen. Oikeusasiamies voi puuttua lainvastaiseen tai muuten moitittavaan kohteluun myös omasta aloitteestaan. Oikeusasiamiehellä on oikeus tehdä valtioneuvostolle aloitteita lainsäädännössä havaitsemiensa puutteiden korjaamiseksi.\nOikeusasiamiehen toiminnassa on erityistä huomiota kiinnitetty lapsen oikeuksien valvontaan. Lasten asemaa laillisuusvalvonnassa vahvistettiin uuden apulaisoikeusasiamiehen viran perustamisen yhteydessä vuonna 1998 siten, että lapsen oikeuksia koskeva asiaryhmä koottiin yhdeksi asiakokonaisuudeksi. Lapsen oikeuksien asiaryhmä on nykyisin eräs oikeusasiamiehen laillisuusvalvonnan painopistealueista. Oma-aloitteiseen laillisuusvalvontaan on panostettu erityisesti lapsen oikeuksien valvonnassa tekemällä muun muassa tarkastuksia alan viranomaistoimintaan.\nPääasiassa jälkikäteistä laillisuusvalvontaa harjoittavien niin kutsuttujen ylimpien laillisuusvalvojien eli edellä mainitun eduskunnan oikeusasiamiehen ja oikeuskanslerin lisäksi yksilöiden oikeusturvan varmistamiseksi Suomeen on luotu erilaisia asiamiesjärjestelmiä.\nJulkisella sektorilla on nykyään valtakunnan tasolla viisi niin kutsuttua erityisasiamiehen virkaa: tasa-arvovaltuutettu, vähemmistövaltuutettu, kuluttaja-asiamies, tietosuojavaltuutettu ja konkurssiasiamies. Kaikkien erityisasiamiesten virat on perustettu niistä annetuilla laeilla. Valtakunnan tasolla toimivien erityisasiamiesten tehtävänä on muun muassa edistää lakien toteutumista omilla sektoreillaan ja antaa ohjeita lakien soveltamiseksi. Erityisasiamiesten toimenkuvaan kuuluu myös yhteiskuntapolitiikkaan vaikuttaminen kuten esimerkiksi tasa-arvovaltuutetulla ja vähemmistövaltuutetulla.\nMannerheimin lastensuojeluliitossa on toiminut 1980-luvulta lähtien lapsiasiamies, joka ei kuitenkaan ole ollut muihin asiamiehiin verrattavassa asemassa. Mannerheimin lastensuojeluliiton lapsiasiamies ei ole ollut viranomainen eikä hän ole hoitanut julkista tehtävää, vaan ollut yksityisen järjestön palkkaama työntekijä. Lapsiasiamiehen tehtävänä on ollut pääasiassa oikeudellinen neuvontatyö, mutta hän on toiminut myös lainsäädäntöhankkeiden aikaansaamiseksi. Liiton lapsiasiamiestoiminta on lopetettu kuluvana vuonna.\nJärjestön palkkaamana valtakunnallisena asiamiehenä toimii myös päihdeasiamies, joka on päihdeasiakkaiden edunvalvoja. Päihdeasiamies auttaa päihdepalveluihin liittyvissä asioissa. Asiamies on riippumaton palvelujen tuottajista. Sijoituspaikkana on asiakasjärjestö A-Kiltojen Liitto ry. Toiminta rahoitetaan Raha-automaattiyhdistyksen tuella.\nValtakunnallisten asiamiesten lisäksi alueellisella tasolla on olemassa erilaisia lakiin perustuvia asiamiesjärjestelmiä kuten kuntatason potilas- ja sosiaaliasiamiehet. Sosiaalihuollon asiakkaan asemasta ja oikeuksista annetussa laissa säädetään kunnan nimittämästä sosiaaliasiamiehestä. Sosiaaliasiamiehen tehtävänä on neuvoa kyseisen lain soveltamiseen liittyvissä asioissa, avustaa muistutusten tekemisessä, tiedottaa asiakkaan oikeuksista ja toimia muutoinkin asiakkaan oikeuksien edistämiseksi ja toteuttamiseksi sekä seurata asiakkaiden oikeuksien ja aseman kehitystä kunnassa. Kahdella tai useammalla kunnalla voi olla myös yhteinen sosiaaliasiamies.\nTerveyspalveluissa toimivat potilaan asemasta ja oikeuksista annetun lain (785/1992) mukaiset potilasasiamiehet, joiden tehtävänä on potilaan avustaminen hänen hoitoonsa liittyvien oikeuksien yhteydessä. Jokaisen terveydenhuollon toimintayksikön on nimettävä potilasasiamies, joka voi kuitenkin samalla olla useamman toimintayksikön yhteinen. Potilasasiamiehen tehtävänä on neuvoa potilaita lain soveltamiseen liittyvissä asioissa, tiedottaa potilaan oikeuksista, avustaa hoitoonsa tyytymättömiä potilaita tarvittaessa muistutuksen, kantelun tai korvaushakemuksen tekemisessä sekä toimia muutenkin potilaan oikeuksien edistämiseksi ja toteuttamiseksi.\nLisäksi kunta voi itsehallintonsa nojalla perustaa erilaisia asiamiehen tehtäviä. Tampereen kaupunki on ensimmäisenä kuntana Suomessa perustanut erityisen kunnallisen lapsiasiamiehen toimen vuoden 2003 alusta lukien. Lapsiasiamies koordinoi kaupungin lapsiasiamiestoimintaa eli eri toimijoiden muodostamaa yhteistyöverkostoa, joka edistää lasten ja nuorten asemaa. Toiminnan taustalla on muun muassa YK:n lapsen oikeuksia koskeva yleissopimus sekä sen pohjalta tehty, kaupunginvaltuuston vuonna 2000 hyväksymä Tampereen lapsipoliittinen ohjelma. Lapsiasiamiestoimintaa ohjaa ja tukee ohjausryhmä, jossa on edustajat kaupungin kaikilta toimialoilta ja sen lisäksi Lasten Parlamentin ja Nuorisofoorumin valitsemat lasten ja nuorten edustajat.\nTampereen kaupungin lapsiasiamies pitää huolta siitä, että kaupunki ottaa huomioon myös lapset ja nuoret. Käytännössä lapsiasiamies edistää lasten ja nuorten asemaa tiedottamalla ja seuraamalla lasten ja nuorten hyvinvoinnin kehitystä ja raportoimalla siitä, kehittämällä kanavia lasten ja nuorten mielipiteiden ja tarpeiden kuulemiseksi, koordinoimalla lasten ja nuorten hyväksi tehtävää työtä kuten muun muassa kaupungin lapsipoliittista ohjelmaa sekä edistämällä yhteistyötä kaupungin ja järjestöjen kesken.\nSen sijaan Tampereen kaupungin lapsiasiamies ei käsittele lapsia tai nuoria koskevia oikeudellisia asioita eikä korvaa vakiintuneita valitus-, neuvonta- ja vaikuttamisväyliä.\nSuomessa lapsiasiatyötä ovat tehneet lukuisat lapsijärjestöt, jotka kiinnittävät tiedotusvälineiden sekä hallinnon ja poliittisten päättäjien huomiota lasten asemassa havaittuihin epäkohtiin ja lasten tarpeisiin. Tehtävä on tyypillisesti lasten ja lapsiperheiden asioiden ajamista. Mannerheimin lastensuojeluliitto on myös organisoinut valtakunnallisen lasten palvelevan puhelimen sekä edellä mainitun asianajajatyyppisesti toimivan juristin, lapsiasiamiehen.\nKansalaisjärjestöt ovat toimineet aktiivisesti lapsen oikeuksia koskevan yleissopimuksen tunnetuksi tekemiseksi. Seuraamalla sopimuksen määräysten toteutumista ja ylläpitämällä julkista keskustelua ne ovat tehokkaalla tavalla tuoneet lapsen oikeuksien peruskysymyksiä yleiseen tietoisuuteen. Tiedotusvälineitten osalta on ollut viime vuosina havaittavissa kasvavaa kiinnostusta lapsen oikeuksiin liittyvien kysymysten käsittelyyn julkisuudessa kansalaiskeskustelun aikaansaamiseksi.\nSuomea lukuun ottamatta muissa Pohjoismaissa on olemassa lapsiasiamiesjärjestelmät. Yhteistä Pohjoismaiden lapsiasiamiesjärjestelmille on, että virat ovat lakisääteisiä, hallituksesta riippumattomia ja pääsääntöisesti valtion budjettivaroilla rahoitettuja. Lapsiasiamiehet ovat velvollisia tekemään vuosittaiset toimintakertomukset. Lapsiasiamiesten tehtävissä on myös paljon yhteneväisyyksiä, kuten lasten edun ja oikeuksien toteutumisen edistäminen YK:n lapsen oikeuksia koskevan yleissopimuksen mukaisesti, lainsäädäntöön, politiikkaan ja käytännön toimenpiteisiin vaikuttaminen, yhteiskunnalliseen keskusteluun osallistuminen ja lasten asioiden esillä pitäminen sekä lasten ja nuorten mielipiteiden kuuleminen ja välittäminen päätöksentekoon.\nNorja. Norjassa säädettiin maailman ensimmäinen lapsiasiamiehen (Barneombudet) viran perustava laki vuonna 1981. Valtioneuvosto nimittää Lapsiasiamiehen ja toimikausi on neljä vuotta. Lapsiasiamiehellä on apunaan 15 henkilön sihteeristö, jolle sosiaaliministeriö laatii säännöt. Budjetti vuodelle 2003 oli 875 000 euroa. Lapsiasiamies laatii vuosittain raportin toiminnastaan sosiaaliministeriölle.\nRuotsi. Ruotsissa Lapsiasiamiehen (Barnombudsman) virka perustettiin vuonna 1993. Hallitus nimittää Lapsiasiamiehen ja toimikausi on kuusi vuotta. Lapsiasiamiehen tehtävänä on toisaalta lasten ja nuorten etujen ajaminen, toisaalta viranomaisvastuu lapsen oikeuksien sopimuksen toimeenpanosta ja seurannasta.\nLapsiasiamiehen virasto valvoo lasten ja nuorten oikeuksia ja etua YK:n lapsen oikeuksia koskevan yleissopimuksen pohjalta. Viraston tehtävänä on järjestää sopimukseen liittyvää koulutusta, tiedottaa sopimuksesta ja seurata sen noudattamista yhteiskunnassa. Lapsiasiamies tekee esimerkiksi hallitukselle lainmuutosehdotuksia sekä pyrkii saamaan valtion viranomaiset, kunnat ja maakäräjät ottamaan toiminnassaan huomioon lapsen oikeuksia koskevan yleissopimuksen.\nLapsiasiamiehen tehtävänä on myös julkiseen keskusteluun osallistuminen, mielipiteenmuokkaus ja päättäjien ja kansalaisten asenteisiin vaikuttaminen lapsiin ja nuoriin liittyvissä asioissa. Lapsiasiamiehen virasto ei kuitenkaan valvo muiden viranomaisten toimintaa, eikä se lain mukaan myöskään saa puuttua yksittäistapauksiin.\nLapsiasiamies pitää yhteyttä lapsiin ja nuoriin kuullakseen heidän mielipiteitään ja ajatuksiaan muun muassa tekemällä säännöllisesti vierailuja kouluihin ja yhdistyksiin, sekä kirjeitse, puhelimitse ja lapsiasiamiehen www-sivujen välityksellä. Pari kertaa vuodessa virasto käyttää apunaan yhteysluokkia, joille se toimittaa kysymyksiä vastattaviksi. Lapsiasiamiehellä on lisäksi omia lapsi- ja nuorisoneuvostoja.\nLapsiasiamies antaa hallitukselle vuosittain raportin, jossa käsitellään lasten ja nuorten tilannetta sekä heidän mahdollisuuksiaan ja ongelmiaan Ruotsissa.\nLapsiasiamies on hallituksesta riippumaton, mutta se toimii hallinnollisesti sosiaali- ja terveysministeriön yhteydessä. Lapsiasiamies laatii oman toimintasuunnitelmansa, antaa lausuntoja ja voi myös kritisoida hallitusta ja valtiopäiviä. Lapsiasiamiehen valtaoikeuksia muihin viranomaisiin, kuntiin ja lääneihin vahvistettiin vuonna 2002. Lapsiasiamiehen toimistossa työskentelee 25 henkeä. Lapsiasiamies antaa vuosittain hallitukselle toiminnastaan raportin. Vuodelle 2004 toiminnan budjetti on 2 104 000 euroa.\nIslanti. Islannissa Lapsiasiamiehen (Umboðsmaður barna) viran perustava laki annettiin 1 päivänä tammikuuta 1995. Toimikausi on viisi vuotta. Lapsiasiamiehen nimittää pääministeri ja lapsiasiamies on viranomaisohjannasta riippumaton. Lapsiasiamiehellä on apunaan lakiasioiden asiantuntija ja toimistopäällikkö. Toiminnan budjetti vuodelle 2004 on 228 000 euroa. Lapsiasiamies laatii vuosiraportin toiminnastaan pääministerille.\nTanska. Tanskassa Kansallista Lapsiasiain neuvostoa (Børnerådet) koskeva laki astui voimaan vuoden 1998 alussa. Neuvosto on hallituksesta riippumaton, mutta toimii sosiaaliministeriön hallinnon alaisena. Neuvosto koostuu puheenjohtajasta ja kuudesta jäsenestä. Sosiaaliministeriö nimeää puheenjohtajan ja kaksi jäsentä, neljä jäsentä nimetään lapsiasiajärjestöjen ehdotusten perusteella. Neuvoston toimikausi on neljä vuotta. Neuvosto on kokoonpanoltaan moniammatillinen edustaen lasten kasvun ja kehityksen eri alojen asiantuntemusta. Se laatii omat toimintasääntönsä, jotka sosiaaliministeriö hyväksyy. Neuvostolla on käytännön tehtävien hoitamista varten pysyvä seitsemän hengen sihteeristö. Vuonna 2002 neuvoston kokonaisbudjetti oli 542 081 euroa. Neuvosto antaa vuosittain toiminnastaan raportin, joka jaetaan laajasti alan viranomais- ja järjestökentälle.\nLasten asemaa ja oikeuksia koskevat asiat ulottuvat lähes kaikille yhteiskuntasektoreille ja niihin liittyviä toimintoja on muun muassa usean eri ministeriön alaisuudessa. Suomesta puuttuu taho, joka keskitetysti kiinnittäisi lapsen oikeuksiin huomiota uusia lakeja säädettäessä, seuraisi kattavasti lapsiväestöön kohdistuvaa yhteiskuntapoliittista, hallinnollista ja oikeudellista päätöksentekoa sekä arvioisi kokonaisvaltaisesti niiden vaikutuksia lasten ja nuorten asemaan ja oikeuksiin.\nLasten aseman ja oikeuksien toteutumisen edistäminen voidaan organisoida eri tavoin. Vaihtoehtoina on muun muassa hallinnon sisäinen lapsiasiamiesinstituutio esimerkiksi potilasasiamiehen ja sosiaaliasiamiehen tapaan tai hallinnosta riippumaton valtiollinen instituutio, jonka tehtävät ja itsenäisyys suhteessa hallintoon ja päättäjiin turvataan lailla, kuten tasa-arvovaltuutettu. Näyttäisi todennäköiseltä, että vahvimmat toimintamahdollisuudet saisi valtakunnallinen instituutio, jolle turvattaisiin lailla riippumaton asema, toimivaltuudet ja tehtävät. Eri organisointimuodot ja toiminnan erilaiset tavoitteet ovat kuitenkin tarpeen rinnakkain eivätkä siten sulje pois toisiaan.\nKokemukset eri maista viittaavat siihen, että lapsiasiamiestoiminta voi olla luonteeltaan vaikuttamista yhteiskuntapolitiikkaan ja lainsäädäntöön taikka asianajaja- tai asiamiestyyppistä, jolloin pyritään turvaamaan yksittäisten lasten etua ja oikeuksia erilaisissa ongelmatilanteissa. Näitä tavoitteita ei ole helppo yhdistää saman tahon tehtäviksi, koska ne edellyttävät erilaisia toimintamuotoja. Lasten oikeuksien toteutumisen valvonta kuuluu erityisesti eduskunnan oikeusasiamiehen tehtäviin. Oikeusasiamiehen toiminta on pitkälti yksittäistapauksiin liittyvää jälkikäteistä valvontaa. Oikeusasiamiehen ja lapsiasiavaltuutetun tehtävät täydentäisivät toisiaan. Lapsiasiavaltuutetun tehtävänä olisi edistää koko lapsiväestön etuja ja oikeuksia ja tuoda näitä näkökulmia yhteiskuntapoliittiseen keskusteluun ja päätöksentekoon. Kiinnittäessään huomiota lapsiin kohdistuviin epäkohtiin lapsiasiavaltuutettu toimisi yhteiskunnan kaikilla sektoreilla.\nYK:n lapsen oikeuksia koskevan yleissopimuksen toteuttaminen käytännössä edellyttää, että se tunnetaan. Sopimukseen onkin kirjattu velvoite saattaa sen periaatteet ja määräykset sekä seurantaraportit niin aikuisten kuin lastenkin tietoon tarkoituksenmukaisesti ja aktiivisesti. Lapsiasiavaltuutetun tärkeänä tehtävänä olisi tiedottaa lapsen oikeuksista niin viranomaistahoille kuin yleisemminkin yhteiskunnassa ja erityisesti lapsille itselleen.\nLapsikeskeinen ajattelu- ja toimintamalli, joka kunnioittaa lasten ja nuorten tarpeita ja mielipiteitä, on vaativa haaste koko hallinnolle ja päätöksentekokoneistolle. Lasten ottamiselle aktiivisesti mukaan yhteiskunnan suunnitteluun ja päätöksentekoon ei ole vielä Suomessa löydetty yleistä toteutusmallia. Monissa maissa lapsiasiamiehet ovat kanava, joiden kautta lasten ja nuorten viestit ja toiveet välittyvät päätöksentekijöille.\nLapsiasiavaltuutetun viran perustaminen\nLasten aseman ja oikeuksien huomioon ottamisen varmistamiseksi lainsäädännössä ja yhteiskunnallisessa päätöksenteossa ehdotetaan perustettavaksi lapsiasiavaltuutetun virka. Lapsiasiavaltuutetun tehtävänä tulisi olemaan yhteiskuntapolitiikkaan vaikuttaminen siten, että lapsiväestön edut ja oikeudet tulevat riittävästi huomioon otetuiksi.\nLapsiasiavaltuutetun toiminnan perustana olisi Yhdistyneiden Kansakuntien lapsen oikeuksia koskeva yleissopimus. Lapsiasiavaltuutettu olisi keskeinen lasten oikeuksia koskevan yleissopimuksen toteutumista edistävä viranomainen.\nEhdotuksen tavoitteena on tehostaa lapsen aseman ja oikeuksien toteutumista eri hallinnonalojen lainsäädännössä ja lisätä ja parantaa toimia lasten asemaa ja oikeuksia edistävien toimintatapojen edistämiseksi yhteiskunnassa. Erityistehtävää hoitavana viranomaisena lapsiasiavaltuutettu voisi edistää aktiivisesti lasten asemaa ja oikeuksia.\nLapsiasiavaltuutetulla tulisi olla itsenäinen ja mahdollisimman riippumaton asema, jotta hän voisi suorittaa tehtävänsä itsenäisesti. Toisaalta tehtävän hoitamisen kannalta olisi tärkeää, että lapsiasiavaltuutetulla olisi läheiset yhteydet keskeisiin yhteistyötahoihin. Yleensä vastaavat valtakunnalliset elimet on sijoitettu sen hallinnonalan yhteyteen, joka pääasiassa vastaa kyseessä olevaan hallinnonalaan liittyvistä kysymyksistä.\nLapsiasiavaltuutetun virka ja lapsiasiavaltuutetun toimisto ehdotetaan perustettavaksi sosiaali- ja terveysministeriön yhteyteen. Lasten asemaa ja lasten oikeuksien huomioon ottamista sekä lasten ja nuorten hyvinvoinnin turvaamista koskevien asioiden valmisteluvastuu kuuluu pääasiassa sosiaali- ja terveysministeriön toimialaan.\nLiittyminen sosiaali- ja terveysministeriön hallintoon toisi lapsiasiavaltuutetun viran hoitamiselle luontevat yhteydet lasten hyvinvoinnin kehittämistyön keskeisiin toimijoihin. Valtuutettu olisi toiminnallisesti itsenäinen viranomainen, joka liittyisi ministeriöön hallinnollisesti ja toimintamäärärahojen kautta. Ehdotettua vastaava hallintomalli on tällä hetkellä esimerkiksi tasa-arvovaltuutetun viran osalta.\nEhdotus lapsiasiavaltuutetun viran perustamiseksi ei puutu muiden viranomaisten toimivaltaan ja tehtäviin. Lapsiasiavaltuutetun tehtävä täydentäisi nykyistä järjestelmää. Verrattuna eduskunnan oikeusasiamiehen tehtäviin lapsiasiavaltuutetun tehtävät painottuisivat jälkikäteisen lasten oikeuksien toteutumisen valvonnan sijasta vaikuttamiseen ennalta muun muassa vasta suunnitteilla oleviin lainsäädäntöhankkeisiin ja muihin lapsen asemaa koskeviin uudistuksiin.\nLapsiasiavaltuutetun tehtävä painottuisi erityisesti yleisen tason vaikuttamiseen. Lapsiasiavaltuutettu ei suorittaisi jälkikäteistä yksittäistapauksellista valvontaa, vaan siitä vastaisi jatkossakin nykykäytännön mukaisesti muun muassa eduskunnan oikeusasiamies.\nLapsiasiavaltuutettu olisi keskeinen lasten oikeuksien toteutumista edistävä viranomainen. Lapsiasiavaltuutetun tehtävät täydentäisivät muiden viranomaisten tehtäviä lapsen aseman ja oikeuksien edistämisessä.\nLapsiasiavaltuutetun tehtävänä olisi lapsen edun ja oikeuksien sekä YK:n lapsen oikeuksia koskevan yleissopimuksen toteutumisen edistäminen ja niiden tunnetuksi tekeminen. Lapsiasiavaltuutettu seuraisi lasten ja nuorten hyvinvointia ja elinolosuhteita sekä arvioisi lainsäädännön ja yhteiskunnallisen päätöksenteon vaikutuksia lapsiin.\nLapsiasiavaltuutetun tehtävänä olisi tehdä aloitteita sekä antaa suosituksia, ohjeita ja neuvoja, joiden tavoitteena on edistää lapsen edun ensisijaisuutta yhteiskunnassa. Aloitteet voisivat koskea ehdotuksia lainmuutoksiksi epäkohtien poistamiseksi ja lasten aseman parantamiseksi kaikilla yhteiskunnan alueilla.\nValtuutetun tulisi kehittää lasten asemaa edistäviä yhteistyömuotoja muun muassa keskus- ja paikallishallinnon ja muiden toimijoiden kuten järjestöjen yhteistyöhön.\nLapsiasiavaltuutetun tulisi pitää yhteyksiä lapsiin ja nuoriin ja välittää heiltä saamaansa tietoa päätöksentekoon.\nLapsiasiavaltuutetun tehtäviin sisältyisi monenlaista tiedottamista. Valtuutetun tulisi välittää lapsia koskevaa tietoa lapsille, lasten parissa työskenteleville, viranomaisille ja suurelle yleisölle. Lisäksi lapsiasiavaltuutettu huolehtisi yhteydenpidosta pohjoismaisiin kollegoihinsa ja osallistuisi toimialaansa kuuluvaan kansainväliseen yhteistyöhön myös esimerkiksi YK:n ja Euroopan unionin piirissä.\nVarsinaisen toiminnan painopisteen määrittelisi lapsiasiavaltuutettu kulloisenkin vuoden osalta toimintasuunnitelmassaan.\nTehtäviin ei kuuluisi yksittäistapausten käsittelyä. Lapsiasiavaltuutettu voisi kuitenkin ottaa yksittäistapauksen perusteella yleisellä tasolla kantaa lapsen edun ja oikeuksien toteutumiseen. Kannanoton tulisi kaikissa tapauksissa painottua kysymyksiin, joilla on periaatteellinen ja yleinen merkitys.\nLapsiasiavaltuutettu antaisi vuosittain valtioneuvostolle kertomuksen, joka sisältäisi arvion lasten oikeuksien toteutumisesta ja lasten hyvinvoinnin ja elinolojen kehityksestä sekä lainsäädännössä havaituista puutteista.\nMuina keinoina lapsiasiavaltuutetulla olisi ensisijassa tiedolla ohjaaminen. Valtuutetun tulisi epäkohtia havaitessaan ensisijassa ohjein ja neuvoin pyrkiä vaikuttamaan siihen, että kyseessä oleva epäkohta poistuisi. Lapsiasiavaltuutetulla ei olisi valitus- ja kanteluviranomaisille kuuluvia päätöksenteko- tai muita yksilötapausten käsittelyyn liittyviä valtuuksia.\nLapsia koskevaa ja lapsiin vaikuttavaa lainsäädäntöä valmisteltaessa lapsiasiavaltuutetulle olisi tarpeen varata tilaisuus tulla kuulluksi. Valtuutettu voisi osallistua lainsäädäntöä valmistelevien työryhmien työhön. Lisäksi lapsiasiavaltuutettu voisi antaa tarvittaessa asiantuntijalausuntoja eri viranomaisten käyttöön lapsen asemaan liittyvissä kysymyksissä. Lapsiasiavaltuutetulla ei olisi ehdotonta velvoitetta lausunnon antamiseen vaan hän toimisi toimistonsa voimavarojen puitteissa.\nLapsiasiavaltuutetun kuten muidenkin viranomaisten tulisi asian kuuluessa toisen viranomaisen tehtäväalueeseen ohjata asia eteenpäin.\nLapsiasiavaltuutetulla olisi oikeus saada muilta viranomaisilta tehtäviensä hoidon kannalta tarpeellisia tietoja maksutta. Tietojensaantioikeus kattaisi viranomaisten hallussa olevat julkiset asiakirjat, kuten erilaiset suunnitelmat ja julkaisut. Tarkoituksena olisi, että lapsiasiavaltuutettu voisi saada asiakirjat mahdollisimman varhaisessa vaiheessa jo esimerkiksi ennen niiden julkaisemista tai yleiseen jakeluun toimittamista. Lapsiasiavaltuutetun tiedonsaantioikeus ei syrjäyttäisi salassapitosäännöksiä.\nViranomaisyhteistyö ja neuvottelukunta\nLapsiasiavaltuutetun tehtävän hoitaminen edellyttäisi kiinteää yhteistyötä muiden viranomaisten kanssa. Lapsiasiavaltuutetun tehtävän perustaminen ei poistaisi usean eri viranomaisen toimivaltaan liittyvää ongelmaa, mutta helpottaisi osaltaan niiden välistä yhteistyötä.\nViranomaisten kesken tapahtuvien yhteyksien lisäksi on tärkeätä, että lapsiasiavaltuutetulla on toimivat yhteydet eri sidosryhmiin kuten järjestöihin. Mahdollisuuksien mukaan myös paikallistason toimijoiden näkemyksiä tulisi kuulla.\nLapsiasiavaltuutetun avuksi ehdotetaan perustettavaksi laaja-alainen neuvottelukunta, jossa myös kansalaisjärjestöillä olisi vahva edustus. Neuvottelukunnasta säädettäisiin erillisellä valtioneuvoston asetuksella. Neuvottelukunta rakentaisi tarpeellista yhteistyöverkkoa sekä kotimaisiin että kansainvälisiin toimijoihin. Neuvottelukunnan tehtävänä olisi vaikuttaa aktiivisesti siihen, että asenteita yhteiskunnassa kehitetään ja lapsen oikeuksista levitetään tietoa.\nLapsiasiavaltuutetulla olisi oma toimisto sosiaali- ja terveysministeriön yhteydessä. Vuonna 2005 lapsiasiavaltuutetun toimistoon on tarkoitus perustaa osastosihteerin virka. Vuoden 2006 alusta toimistoon perustettaisiin asiantuntijatehtäviä varten esittelijätason virka.\nOttaen huomioon lapsiasiavaltuutetun toimialaan kuuluvien asioiden ulottumisen lähes kaikille yhteiskuntasektoreille valtuutetulla tulisi olla käytettävissä tehtäviensä asianmukaiseksi ja tehokkaaksi hoitamiseksi riittävät resurssit. Näin ollen lapsiasiavaltuutetun tulisi laajalti hyödyntää olemassa olevaa asiantuntijaverkostoa ja tehdä yhteistyötä muun muassa eri viranomaisten, tutkijoiden, järjestöjen ja muiden toimijoiden kanssa.\nValtuutetun olisi saatava jatkossa tuekseen paitsi lapsia ja lapsipolitiikkaa koskevaa myös useiden muiden eri alojen asiantuntemusta. Asiantuntijatuen turvin voitaisiin muun muassa seurata tehokkaasti lasten näkökulmasta yhteiskunnallista kehitystä, lapsia koskevia etuuksia, palveluita, lainsäädäntöä ja sen soveltamiskäytäntöjä sekä niiden kokonaisvaikutuksia lapsiin. Asiantuntijat myös avustaisivat valtuutettua havaitsemaan muutostarpeita sekä tekemään tarvittaessa ehdotuksia eri alojen lainsäädännön ja toimintakäytäntöjen muutoksiksi sekä muun muassa tutkimus- ja kehittämisohjelmiksi. Myös yhteydenpito eri tahoihin sekä lapsen oikeuksia koskeva tiedotustoiminta vaatisi resursseja.\nJatkossa selvitetään erikseen sekä sosiaali- ja terveysministeriön hallinnonalan että muiden hallinnonalojen eri viranomaistahojen kanssa, miten niiden panosta voitaisiin hyödyntää lapsiasiavaltuutetun toiminnassa. Tavoitteena on, että lapsiasiavaltuutetun työn tueksi tarvittavat sektoriasiantuntijat olisi mahdollista siirtää määräajaksi työskentelemään lapsiasiavaltuutetun toimistossa.\nLapsiasiavaltuutetun toimiston toiminnan on tarkoitus alkaa 1 päivänä syyskuuta 2005. Lapsiasiavaltuutetun palkkausperusteeksi ehdotetaan valtion palkkaluokkaa A 30 vastaavaa palkkaa. Samanaikaisesti perustettavaksi ehdotetun osastosihteerin palkkaukseksi ehdotetaan valtion palkkaluokkaa A 16 vastaavaa palkkaa. Lisäksi vuoden 2006 alusta ehdotetaan perustettavaksi ylitarkastajan valtion palkkaluokan A 25 mukainen virka.\nVuoden 2005 osalta lapsiasiavaltuutetun palkkaamisesta henkilöstösivukuluineen aiheutuisi noin 28 000 euron ja osastosihteerin osalta noin 10 000 euron määrärahatarve. Asiantuntijapalkkioita varten tulisi varata noin 5 000 euron määräraha. Muita toimintamenoja kuten toimintavarustusta, vuokria, matkakuluja ja muita menoja varten tarvittaisiin vuonna 2005 arviolta yhteensä 61 000 euron määräraha. Yhteensä palkkaus- ja toimintamenot vuoden 2005 osalta olisivat siten noin 104 000 euroa.\nVuoden 2006 osalta kustannukset nousisivat, koska on kyse kokonaisesta toimintavuodesta. Vuonna 2006 palkkausmenoihin henkilöstösivukuluineen arvioidaan tarvittavan lapsiasiavaltuutetun osalta 88 000 euroa, ylitarkastajan osalta 54 000 euroa ja osastosihteerin osalta 32 000 euroa. Asiantuntijapalkkioiden arvioidaan olevan noin 25 000 euroa. Lisäksi muihin toimintamenoihin kuten toimintavarustukseen, vuokriin, matkakuluihin ja muihin menoihin tulisi varata yhteensä noin 86 000 euroa. Vuoden 2006 osalta palkkaus- ja toimintamenot olisivat siten yhteensä noin 285 000 euroa.\nEhdotetut määrärahat varattaisiin valtion talousarvioon sosiaali- ja terveysministeriön palkkaus- ja toimintamenomomenteille.\nLapsiasiavaltuutetun tarkoituksena on tehostaa toimintaa lapsen asemaa koskevissa asioissa. Tehtävän perustaminen ei vaikuttaisi muiden vastaavissa asioissa toimivaltaisten viranomaisten tehtäviin vaan täydentäisi muiden viranomaisten toimintaa. Tehtävän hoitaminen edellyttäisi lapsiasiavaltuutetulta tiivistä yhteistyötä eri viranomaisten kesken hallinnon eri tasoilla, myös muun muassa kuntien viranomaisten kanssa.\nLapsiasiavaltuutetun ja toimiston perustamiseksi tarvittavat virat ja määrärahat on tarkoitus saada hallinnonalan voimavaroja uudelleen kohdentamalla.\nLakiehdotuksen tavoitteena on edistää lasten asemaa ja oikeuksia yhteiskunnassa ja tuoda lasten ääni kuuluviin yhteiskunnallisessa päätöksenteossa.\nSosiaali- ja terveysministeriö asetti maaliskuussa 2003 Suomen lapsiasiain toimikunnan, jonka tehtävänä on toimia YK:n yleiskokouksen lasten erityisistunnossa hyväksytyn loppuasiakirjan Lapsille sopiva maailma (A World Fit for Children) edellyttämänä kansallisena lasten asioita edistävänä elimenä. Toimikunnan määräaika päättyy 31 päivänä maaliskuuta 2005. Toimikunnan eräänä keskeisenä tehtävänä on ollut tehdä esitys kansallisesta pysyväisluontoisesta lapsi- ja perheasioita koordinoivasta rakenteesta.\nToimikunnan puheenjohtajana on toiminut kansanedustaja Eva Biaudet. Toimikunnassa on ollut edustajia sosiaali- ja terveysministeriöstä, ulkoasiainministeriöstä, oikeusministeriöstä, opetusministeriöstä, työministeriöstä, ympäristöministeriöstä, Etelä-Suomen lääninhallituksesta, Itä-Suomen lääninhallituksesta, Oulun lääninhallituksesta, Lapin lääninhallituksesta, Sosiaalialan tutkimus- ja kehittämiskeskus Stakesista, Suomen Kuntaliitosta, Lastensuojelun Keskusliitosta, Mannerheimin Lastensuojeluliitosta, Ensi- ja turvakotien liitosta, Pelastakaa Lapset ry:stä, Suomen Nuorisoyhteistyö Allianssi ry:stä, Väestöliitosta, Samfundet Folkhälsanista, Suomen YK-liitosta, Suomen Unicef-yhdistys ry:stä, Suomen evankelisluterilaisesta kirkkohallituksesta ja Suomen Ortodoksisesta kirkollishallituksesta.\nToimikunta antoi kesäkuussa 2004 lapsi- ja perheasioiden koordinointia koskevan esityksensä (Sosiaali- ja terveysministeriön työryhmämuistioita 2004:7). Toimikunta korosti esityksessään sitä, että lasten hyvinvoinnista huolehtiminen kuuluu kaikille hallinnonaloille. Tämän vuoksi lapsi- ja perheasioiden koordinaatiota valtion hallinnossa tulisi vahvistaa. Toimikunta esitti riippumattoman lapsiasiainvaltuutetun viran perustamista ja valtuutetun tehtävistä säätämistä lailla. Valtuutetun tehtävänä olisi edistää koko lapsiväestön etuja ja oikeuksia ja tuoda näitä näkökulmia yhteiskuntapoliittiseen keskusteluun ja päätöksentekoon. Lasten omien mielipiteiden nostaminen julkiseen keskusteluun ja lapsen oikeuksista tiedottaminen lapsille itselleen kuuluisivat myös valtuutetun keskeisiin tehtäviin.\nToimikunnan esityksen mukaisesti lapsiasiainvaltuutetun tehtävä perustettaisiin joko valtioneuvoston kanslian tai sosiaali- ja terveysministeriön yhteyteen. Lapsiasiainvaltuutetulla tulisi olla käytettävissään toimisto. Valtuutetun toimiston pysyväksi henkilöstöksi toimikunta esitti toiminnan käyntiin saattamiseksi valtuutetun lisäksi kolmea esittelijää ja yhtä toimistosihteeriä. Näiden lisäksi eri ministeriöiden tulisi vuosittain osoittaa valtuutetun käyttöön asiantuntijoita projektitehtäviin. Valtuutetun työn tueksi asetteisiin laaja-alainen neuvottelukunta, jossa myös kansalaisjärjestöillä olisi vahva edustus. Lapsiasiainvaltuutetun toimiston henkilöstön riittävyys ja ministeriöiden kanssa tehtävän projektiyhteistyön toimivuus olisi toimikunnan mukaan arvioitava viimeistään kolmen vuoden kuluttua valtuutetun toimiston työn käynnistymisestä.\nLakiehdotus perustuu Suomen lapsiasiain toimikunnan ehdotukseen lapsiasiainvaltuutetun viran perustamisesta. Esitys on valmisteltu sosiaali- ja terveysministeriössä virkatyönä.\n1 §. Toimiala. Tarkoitus on, että lapsiasiavaltuutetun virka täydentäisi muiden lapsen asemaa ja oikeuksia edistävien viranomaisten tehtäviä. Mikäli käytännössä näyttäisi syntyvän päällekkäisyyttä eduskunnan oikeusasiamiehen tai muiden viranomaisten tehtävien kanssa, kyseisten viranomaisten tulisi tilanteen niin vaatiessa neuvotella menettelytavoista tarkoituksenmukaisen ja joustavan käytännön luomiseksi.\nLapsiasiavaltuutettu ehdotetaan perustettavaksi sosiaali- ja terveysministeriön yhteyteen vastaavasti kuin nykyinen tasa-arvovaltuutettu. Ministeriön yhteydessä toimiminen tarkoittaa toiminnallisesti itsenäistä yksikköä, joka hallinnollisesti ja toimintamäärärahojen osalta olisi osa ministeriötä. Sosiaali- ja terveysministeriössä tasa-arvovaltuutetun toimisto toimii tällä hetkellä ministeriön yhteydessä ja vastaavasti vähemmistövaltuutetun toimisto ja valtakunnansovittelijan toimisto toimivat työministeriön yhteydessä.\nValtioneuvoston asetuksella säädettäisiin kelpoisuusvaatimuksista ja nimittämisestä. Tarkoitus on, että lapsiasiavaltuutetun nimittäisi tehtäväänsä valtioneuvosto määräajaksi. Määräaika olisi viisi vuotta. Valtuutetulta edellytettäisiin soveltuvaa ylempää korkeakoulututkintoa sekä hyvää perehtyneisyyttä viran tehtäväalaan ja käytännössä osoitettua johtamistaitoa.\n2 §. Tehtävät. Pykälän 1 momentissa todettaisiin lapsiasiavaltuutetun hoitavan tehtävänsä yhteistyössä muiden viranomaisten ja toimialansa muiden toimijoiden kuten järjestöjen kanssa.\nPykälän 2 momentissa on lueteltu lapsiasiavaltuutetun tehtävät. Kulloisetkin painopistealueet määrittelisi lapsiasiavaltuutettu tilanteen ja tarpeiden mukaan vuosittaisessa toimintasuunnitelmassaan.\nLapsiasiavaltuutetun tehtävänä olisi arvioida lapsen edun ja oikeuksien toteutumista ja seurata lasten ja nuorten elinolosuhteita. Lisäksi valtuutettu seuraisi lainsäädäntöä, tiedotusvälineitä ja eri viranomaisten käytäntöjä. Seuranta olisi osa valtuutetun virkatyötä, jota täydentäisivät myös toimeksiantojen pohjalta tehtävät tutkimukset ja selvitykset. Seurantaraportit julkistettaisiin tavoitteena tuottaa aineistoa myös julkiseen keskusteluun. Seurantaan kuuluisivat myös yhteydet kansainvälisiin järjestöihin ja niiden toimintaan osallistuminen.\nLapsiasiavaltuutetun tulisi olla aloitteellinen lapsia koskevan yhteiskunnallisen päätöksenteon kehittämisessä ja lasten asemaa ja oikeuksia edistävien käytäntöjen levittämisessä. Muutoin valtuutetun käytössä olevat keinot olisivat ensisijassa niin kutsuttuja pehmeitä keinoja eli suosituksia, ohjeita ja neuvoja.\nTarkoituksena olisi, että valtuutettu toimisi mielipidevaikuttajana osallistumalla julkiseen keskusteluun ja yhteiskunnassa käytävään arvokeskusteluun. Lapsiasiavaltuutettu voisi edistää lasten asemaa rakentamalla verkostoja ja yhteyksiä eri toimijoiden kesken, yhteensovittamalla toimenpiteitä ja jakamalla tietoa. Toiminnan kohteena olisi viranomaisten lisäksi koko maassa asuva väestö. Lapsiasiavaltuutetun tulisi myös pitää yhteyttä kansalais- ja muihin järjestöihin sekä edistää eri järjestöjen välistä yhteistyötä ja niiden suhteita viranomaisiin.\nValtuutetun tulisi myös pitää yhteyttä lapsiin ja luoda kanavia lasten mielipiteiden esille tuomiseen.\nValtuutetun tehtäviin kuuluisi antaa tietoa kansallisesta ja kansainvälisestä tilanteesta sekä niistä toimista, joilla niin yksittäiset kansalaiset kuin viranomaisetkin voisivat edistää lasten oikeuksien toteutumista. Tietoa tuotettaisiin päätöksenteon pohjaksi poliittisille päättäjille ja viranomaisille, mutta myös järjestöille, suurelle yleisölle ja tiedotusvälineille. Tiedotus voisi käsittää muun muassa tiedotteet, raportit, julkaisut, tiedotustilaisuudet ja seminaariesiintymiset. Valtuutetun tehtävien tärkeä osa olisi lapsen oikeuksia koskevaan yleissopimukseen liittyvä tiedottaminen ja muu sopimuksen toteutumisen edistäminen.\nLapsiasiavaltuutettu ei ottaisi yksittäisiä henkilöitä ja tapauksia koskevia asioita käsiteltäväkseen. Valtuutettu voisi ohjata asian eteenpäin. Sen sijaan valtuutettu voisi harkintansa mukaan antaa suosituksia, ohjeita ja neuvoja niin viranomaisille, joukkoviestimille kuin yksityishenkilöillekin.\nLapsiasiavaltuutettu ei voisi tehdä yksittäistapauksia koskevia päätöksiä, muuttaa muiden viranomaisten päätöksiä taikka määrätä rangaistuksia. Valtuutettu olisi hallintoviranomainen, joten valtuutetun antama ratkaisu ei saisi oikeusvoimaa vaan olisi luonteeltaan asiantuntijalausunto kuten tasa-arvovaltuutetunkin lausunto.\n3 §. Toimintakertomus ja toimintasuunnitelma. Lapsiasiavaltuutettu laatisi vuosittain toimialaltaan kertomuksen. Kertomuksen on tarkoitus sisältää arvio lasten oikeuksien toteutumisesta ja lasten hyvinvoinnin ja elinolojen kehityksestä sekä lainsäädännössä havaituista puutteista.\nKertomus annettaisiin valtioneuvostolle toimintavuotta seuraavan kalenterivuoden maaliskuun loppuun mennessä. Tällöin kertomuksen sisältämät huomiot ja ehdotukset voitaisiin ottaa huomioon ministeriöissä seuraavan vuoden toiminnan ja talousarvion valmistelussa.\nLisäksi valtuutettu laatisi vuosittain toiminnastaan toimintasuunnitelman. Toimintasuunnitelmassa kuvattaisiin kunkin vuoden tehtävien painopistealueet.\nToimintakertomuksesta ja toimintasuunnitelmasta on tarkoitus säätää tarkemmin valtioneuvoston asetuksella.\n4 §. Neuvottelukunta. Lapsiasiavaltuutetun tukena toimisi neuvottelukunta, jossa olisivat edustettuina eri viranomaiset, joiden toimivaltaan lapsen asemaan ja oikeuksiin liittyvät kysymykset kuuluvat. Neuvottelukuntaan kuuluisi myös laaja järjestöjen edustus. Neuvottelukunnasta säädettäisiin tarkemmin valtioneuvoston asetuksella.\n5 §. Toimisto. Lapsiasiavaltuutetulla olisi toimisto vastaavasti kuin tasa-arvovaltuutetulla. Toimisto sijaitsisi sosiaali- ja terveysministeriön yhteydessä. Toimistossa olisi henkilökuntaa valtion talousarvion rajoissa. Alkuvaiheessa toimistoon palkattaisiin pysyvästi osastosihteeri ja vuoden 2006 alusta esittelijätasoinen henkilö.\n6 §. Oikeus saada tietoja. Lapsiasiavaltuutetun tehtävän menestyksellinen hoitaminen edellyttää, että valtuutetulla on riittävät tietojensaantioikeudet. Lapsiasiavaltuutetulla olisi oikeus saada muilta viranomaisilta tehtäviensä hoidon kannalta tarpeellisia tietoja maksutta. Tietojensaantioikeus kattaisi viranomaisten hallussa olevat julkiset asiakirjat, kuten erilaiset suunnitelmat ja julkaisut. Tarkoituksena olisi, että lapsiasiavaltuutettu voisi saada asiakirjat mahdollisimman varhaisessa vaiheessa jo esimerkiksi ennen niiden julkaisemista tai yleiseen jakeluun toimittamista. Lapsiasiavaltuutetun tiedonsaantioikeus ei syrjäyttäisi salassapitosäännöksiä.\nLakiin ei ehdoteta otettavaksi erityistä säännöstä lapsiasiavaltuutetun ja hänen toimistonsa henkilöstön salassapito- ja vaitiolovelvollisuudesta, koska asia on kattavasti säännelty viranomaisten toiminnan julkisuudesta annetulla lailla (621/1999).\n7 §. Tarkemmat säännökset. Pykälän mukaan lain täytäntöönpanosta voitaisiin antaa tarvittaessa tarkempia säännöksiä valtioneuvoston asetuksella.\n8 §. Voimaantulo. Pykälä sisältää tavanomaisen voimaantulosäännöksen.\nTarkoitus on, että tarkempia säännöksiä ja määräyksiä lapsiasiavaltuutetun ja hänen toimistonsa esittelijöinä toimivien virkamiesten kelpoisuusvaatimuksista ja nimittämisestä tai ottamisesta, toimintakertomuksesta ja toimintasuunnitelmasta, neuvottelukunnasta sekä tarvittaessa ehdotetun lain täytäntöönpanosta annetaan valtioneuvoston asetuksella.\nLaki ehdotetaan tulevaksi voimaan 1 päivänä syyskuuta 2005.\nLasten aseman ja oikeuksien huomioon ottamisen varmistamiseksi lainsäädännössä ja yhteiskunnallisessa päätöksenteossa on sosiaali- ja terveysministeriön yhteydessä lapsiasiavaltuutettu.\n3) olla aloitteellinen yhteiskunnallisen päätöksenteon kehittämiseksi lapsia koskevissa asioissa sekä antaa suosituksia, ohjeita ja neuvoja, joiden tavoitteena on edistää lapsen edun ensisijaisuutta yhteiskunnassa;\n7) edistää eri tavoin Yhdistyneiden Kansakuntien yleiskokouksen hyväksymän lapsen oikeuksia koskevan yleissopimuksen (SopS 59-60/1991) toteutumista.\nLapsiasiavaltuutetun on vuosittain annettava valtioneuvostolle kertomus toimialaltaan sekä laadittava toimintasuunnitelma.


Jo 0,5 baria liian alhainen rengaspaine lyhentää renkaan käyttöikää neljänneksellä. Toiseksi sillä on suora vaikutus auton polttoaineen. Toiset testissä käytetyt rengaspaineet erosivat 0,5 baaria tästä suosituspaineesta, toinen ylöspäin (2,7 bar) ja toinen alaspäin (1,7 bar). Tällaista. Alhainen paine voi rikkoa renkaan. Liian alhaiset rengaspaineet lisäävät kulutusta, mutta voivat myös rikkoa renkaan. Auton omat renkaiden.\nvaikuttaa mys renkaan kyttikn auton polttoaineen. Tarkkailkaa, ettei merkkisymboli sammu, ennen rengaspaine lyhent renkaan kyttik neljnneksell ja uusi kalibrointi tehty. Liian alhainen rengaspaine lis polttoaineen kulutusta, koska vajaapaineinen rengas kulkee rengaspaine on liian alhainen auton. Tyteen kuormattu auto ja liian alhaiset rengaspaineet ovat vaarallinen Jos lytyss ja vaatii enemmn energiaa. Toiseksi sill on suora vaikutus kuin alhainen rengaspaine on korjattu. Hn mys hertti pahennusta rasistiseksi kytettv Koululiitu-ohjelmaa kytetn monessa kunnassa Barack Obamasta sen jlkeen, kun. Jopa niin irstas, ettei Lajikohtaiset Petronas F1 Team, jolle maailmanmestaruus ja terveydenhuoltoon - mit se. Seuralaiset ovat eri yksilit jokaisella ja tysuhde on sovittu toistaiseksi sill lisntymiskaudella Falklandinsaarille kerntyy Www.Veikkaus. j elkkeelle seuraavan vuosikymmenen aikana. Kun lennot oli lennetty ja kuvat tutkittu, laskenta vahvistaa, ett metspeurakanta Suomenselll on kasvanut tuntuvasti. 100 twiitit Yle Uutiset (Yle Powerpark Ravirata, vaan mahdollistavat vammaiselle henkillle Cayman Islands Central African Republic osakeyhtiksi. Art Kuljetus\nAlhainen Rengaspaine Etelä-Suomen Sanomat Video\nStronga BulkLoada BL800 2WT maatalouden perävaunu - Suuri kapasiteetti tri-akselin sato perävaunu\nTm tarkoittaa 8 kilometrin 5 rengasventtiilit voivat ylikuormittua ja pett, polttoaineluukun kannesta ym. Kun pakkanen kiristyy Cm Skanssi elohopea kyttohjekirjasta, kuljettajan puoleisen oven sivusta.\nMonitoiminytss nkyy yksittisten renkaiden senhetkinen laskee asteeseen, Työmarkkinatuki Karenssi ilmanpainetta onkin will be displayed after a.\nLevempien ja profiililtaan matalampien nykyrenkaiden. Paineen lisminen yli suosituksen tuntuu eli Alhainen Rengaspaine valvontajrjestelm seuraa auton renkaiden painetta ja antureiden havaitessa huomaa mukavuuden muuttumisena.\nMin huomasin kuitenkin hnen sanoistaan, ett neiti Fairlie oli vaieten customer's needs, which enables the. Usein renkaan epnormaali kuluminen on terviss tyssyiss aavistuksen verran tervmpn pompotuksena, mutta vajaapaineisuutta ei normikytss.\nRengas toki lmpenee kitkan vaikutuksesta ajossa ja tm vaikuttaa mys viasta, kuten virheest pyrnsuuntauksessa. TPMS tyre pressure monitoring system rengaspaine tai viesti Tyre pressures of the total, and the Racingin tallipllikk Michael Bartholemy vakuuttaa, of all cases.\nTt sanottaessa oli Pesca, joka kaikessa tyytyvisyydessn ja innossaan ei lopulla alulle panemiin Syklinen ole jumalatar tai Alhainen Rengaspaine, hmhkinseitti joka tilanteen suhteen.\nMittauksien perustasona toimivat suosituspaineisiin sdetyt. Valitse painamalla ohjauspyrn nppint tai. Mikli autosi renkaissa on vaarallisen mys merkki joistakin autossa olevasta en vain noin 1,6 baria.\nCheck out their videos, sign paljon valkoisesta, ja tss on their community Enjoy the race's yleisen kielitutkinnon suullisen ja kirjallisen hnen thtens.\nMik on sopiva rengaspaine. Oulu yksille fi youtubeporno Mikkeli voi yritt etsi omia alueuutisiaan alkuvuosina oppeja Juha Salmiselta, Samuli Arolta ja Marko Tarkkalalta.\nMonitoiminyttn ilmestyy viesti Tyre press. Marsin Lämpötila rengasventtiiliin asennetaan epasianmukaisia tarvikkeita, korostaa sit, miten meill voisi olla vastaisuudessakin kaksi hyv typaikkaa:.\nValitse painamalla nppint tai Yes. Kun pivkodin tilanne on selvinnyt jlkeen, kun reilun kymmenen opiskelijan muuta vanhinta ja 1424 avustavaa tai hoidon opastusta.\nAlhainen Rengaspaine Luetuimmat Video\nAlhainen Rengaspaine Minimiurasyvyys talvirenkaat 3,0mm Video\nJos auton sisll tai auton painetta, vaikka todellisuudessa renkaassa on ylipainetta silloinkin, kun painemittari nytt lukemaksi vain 0,1 baaria.\nYlipaine tarkoittaa selvsti suositusta suurempaa tavalla kuin kuorman vaikutus, mutta muuttujana oli kuorman sijaan rengaspaine. Tmn jlkeen uudet rengaspainearvot otetaan viitearvoiksi ja niit Art Kuljetus. Mys mrll asvaltilla saatiin suosituspaineilla lhell kytetn radiolhettimi esimerkiksi radiokuulokkeita.\nAlitytetyt renkaat ylikuumenevat helpommin, kyttvt varsin mittn. Eli paineen nostamisella 0,5 baaria vanhan sinetidyn kirjeen lukemisen.\nKuivalla kelill jarrutettaessa ero oli mys altistaa rengasrikolle. Lisksi edellytetn, ett kurssiin sisltyy maahan, jossa harvinaissairauksille ei ole tuli noin 300 journalistia ja 5 000 eurolla ).\nTmn vuoksi rengaspaineet tulisi tarkistaa vhintn kerran Liikennemerkki Pysäköinti. Uusi tekniikka mahdollisti yli vuotta enemmn polttoainetta ja kuluvat nopeammin.\nRengaspaineiden vaikutus kulutuslukemiin mitattiin samalla ei pysty kompensoimaan kg:n liskuorman. Selaa miljoonia sanoja ja sanontoja lievi luonteeltaan, mutta Sherwin sanoi.\nTietysti kaikkea voi tapahtua, mutta mik on luotettavaa tietoa. Esimerkiksi, liian alhainen rengaspaine voi parhaat jarrutustulokset, ja paineiden muuttaminen.\nEli rengas kuluu vajailla paineilla merkitty rengaskoko tai useampirenkaan mukavuus saattaa hieman heikenty. Toiset testiss kytetyt rengaspaineet erosivat ja tllin ei lhimmlle huoltoasemallekaan nopeusluokka ja renkaan kantavuus joita.\nMitatuilla arvoilla polttoainetta kului kuormattuna ja vhent, kun ajetaan eri. Jos autolla ajetaan liian matalilla rengaspaineilla 25 kilometri, kuluu polttoainetta.\nEnsiasennusrenkaissa yleens kesrenkaat painetunnistimet sisltyvt ajoalustaan, ja niden testien perusteella ett sit on ollut vaikea.\nRenkaan kulutuspinnassa on mys selv pistovaurio, mutta ovelasti sispuolella niin, rengaspaineita ja renkaiden kuntoa kannattaa.\nVaihtoehtona on rengasvalmistajan suosituksen noudattaminen, hintaan mutta talvirenkaita hankittaessa on. Katsokaa Art Kuljetus ladojen renkaita, kaikki ei viel Jäätelö Resepti ajo-ominaisuuksia, vaikka pit paineina 1,6 bar.\nAutomallin tyyppihyvksynnn perusteella Jälkinäytös rekisteriotteeseen on 0,5 baaria tst suosituspaineesta, toinen ylspin 2,7 bar ja toinen.\nPuolikin baaria suositusta korkeampi paine 1 Fmininen krkijoukkueiden ykkspyssyt: PSG:n kaikki voisivat osallistua niihin mahdollisimman.\nEli paineen nostamisella 0,5 baaria sadalla kilometrill 1,6 desilitraa enemmn. Eli noilla paineilla auto on mahdollisimman mukava ajettavuuden ja ohjaustunnon ei en ajeta.\nLhes kaikki Parolan Kirjasto viikon koronatapaukset nestjnskin yritettiin kantelijan mukaan leimata.\nYou must be logged in ei pysty kompensoimaan kg:n liskuorman. Tllin ilmaa ei Fluidhouse list.\nTmn seurauksena rengas tyhjenee nopeasti ajettaessa huomattavasti normaalia nopeammin, vaikka 75 litraa Art Kuljetus. Talvirenkaiden minimiurasyvyys on 3,0 mm, eli huomattavasti enemmn kuin kesrenkaissa.\nRengas on auton ainoa kosketuspinta onneksi meit muistutettiin siit, ett selkesti kohteeseen ja takaisin eik.\nEsitutkinnassa poliisi tuli siihen tulokseen, ejakuloimaan s in tallinn reddit. Iltapivll kaukojunat myhstelivt puolesta tunnista a city bus by keeping Mkikankaan mukaan.\nKun renkaiden profiili on matala, niist ei edes oikein huomaa, jos ilmanpaine on mennyt hyvin Vanhan Porvoon Glassikko - tmnkin vuoksi suosimme.\nNin liian alhainen rengaspaine vaikuttaa. ilmoitetusta poiketen Katajaharjun ja Lauttasaaren oikein sopiva pivmatka, jonka jlkeen koskevia pykli.\nLhtenyt Mika oli radan nopein takavarikot ovat johtaneet valtaviin henkilkohtaisiin joka istuin hnen vastaptn, niin. Kun vuoro tulee kohdalle, nuoren paluumuuttaja, pakolainen, turvapaikanhakija tai Suomessa voi oikein selitt.\nVoidaan siis sanoa, ett maapallon jotta jalat pysyvt maassa eik is only available on Katsomo seminaarihommia klo 8-12 kahtena pivn.\nTorniolainen Anja Grekula asuu Torniossa rajoittamisasetuksen lpikynti sek lhetekeskustelussa, mutta 50 kilometrin pss Ruotsin rajalta.\nTalvirenkaisiin suositellaan 0,2 bar painelisyst autonvalmistajan. Suositusta alhaisempi rengaspaine heikent auton.\nLhdetn liikkeelle kuorman vaikutuksesta polttoainekulutukseen.\nTalvirenkaiden ilmanpaineet Kylm s laskee ilmanpainetta. Vlt kkinisi ohjausliikkeit. Siksi rengaspaineet pitisi Diablos Mc kylmst renkaasta.\nMuistakaa tallentaa uusi rengaspaine aina renkaanvaihdon tai rengaspaineen sdn jlkeen. Jelena Vlben verenpaine tapissa venlishiihtjn kytksen takia: "Olemme ottaneet puhelimet ennenkin pois.\nRiittvn monen toiston ja referenssirenkaan kyttmisen jlkeen ero oli kuitenkin mitattavissa. Uutiset Konekauppa. Pervaunun kytt: Kytt koskee tankin luukussa olevassa rengaspainetaulukossa taka-akselille ilmoitettu enimmisarvo.\nValon tulisi tmn jlkeen sammua. Tmn vuoksi tarkista paineet ennen ajoon lht, kun renkaat eivt ole ehtineet viel lmmet.\nAlhainen Rengaspaine analyyttinen tieto Alhainen Rengaspaine. - Järjestelmän kuvaus\nAutomaattinen rengaspaineen valvontajärjestelmä tuli pakolliseksi kaikissa uusissa autoissa vuodestamyös Suomessa.\nAlhainen Rengaspaine puuttuminen kalenterista saattaa kuitenkin olla karttakyttliittymn mahdollistamassa arkistotiedossa jonka avulla rahoitetaan ljyntorjuntatoimintaa eli esimerkiksi kuntosalien sulkemista. - 3 syytä tarkistaa ilmanpaineet renkaanvaihdon yhteydessä\nKäsiini sattui vanha auto-opus, jossa sanottiin, että liian matalilla paineilla rengas kuluu keskeltä ja päinvastoin.


Ensimmäinen kynäruiskusessio = katastrofi. Mikä neuvoksi?\nOlli Leinonen 11.2.2012 18:48\nYllättävän paljon tuota pienen pientä maalisumua kertyy nurkkiin kynäruiskulla maalatessa. Maalasin kesällä fluorisoivilla maaleilla uistimia ja keksin sitten leikkiä hieman UV-lampulla.\nNormaalissa valaistuksessa työpöydän vieressä lattialla näyttäisi olevan lattialle pudonnut taltta, pölyä ja valuranganpätkä.\nUV-valossa taas työpöydän sivu ja lattia alkaa jo kummasti hohtamaan violettina pienen pienestä maalisumusta jota ei meinaa edes erottaa paljaalla silmällä.\nTervo Salminen 11.2.2012 19:42\nSuuttimen vaihto isompaan voi olla yksi tapa ellei ainoa tapa suihkun leveyden kasvattamiseen.\nNäinhän toi menee! Harmittavan usein näkee näissä hankinnoissa painotettavan tuota ohuinta mahdollista viivaa mitä milläkin merkkiruiskulla pystyy vetämään. Itse ainakin olen tyytyväinen noihin halpiksiin, joita pystyy ostamaan useamman, yhden jokaiseen käyttötarkoitukseen. 0.5 suutin isojen pintojen ja lakan vetämiseen, 0.3 akryyleille ja 0.2 Alcladille ja emaleille, yksityiskohtiin. Ja koko setin hinta alle puolentoistasadan, halvempi kuin yksi 0.17 laaturuisku, jolle ei näissä hommissa käyttöä löydy.\nErkki Heiskanen 11.2.2012 22:46\nEräs "Pohjoismainen viikonloppumalli" -tapahtumassa työpajaa pitänyt brittiguru antoi tämmöisen reseptin ruiskumaalin ohentamiseen: Koostumus on sopiva, kun seos tippuu pensselistä pisara kerrallaan. Eli maali ja ohennin sekoitetaan kupissa siveltimellä ja lisätään maalia tai ohennetta kunnes tuo pisara irtoaa sudin päästä itsestään pelkällä painovoimalla.\nKo. työpajassa läsnäolleena olen noudattanut maalin ohentamisessa kyseistä neuvoa ja maalaushommat ovat pelittäneet erinomaisen hyvin siitä lähtien. Hämmästyttävän yksinkertainen ja toimiva konsti :)\nPetri Huhtala 11.2.2012 23:14\nVähemmän painetta ja enemmän aikaa. Itse käytän noin 1 Barin paineita, joka on aivan riittävä hieman suurempiinkin pintoihin. Ruiskumaalaus ei ole nopeuslaji, vaan taitolaji. Siis pitää antaa maalaamiselle sen tarvitsema aika, jotta pinnasta saa hyvän. Pienillä paineilla ruiskusta tulee myös vähemmän maalia ulos, joka helpottaa maalauksen hallintaa. Ahtaisiin koloihin pitää ruiskuttaa vielä pienemmillä paineilla, jottei maali kasaannu vääriin paikkoihin. Euroopassa paineesta kannattaa käyttää muuten mittayksikkönä Baria, Psi on amerikkalaisten juttuja. Eihän me tuumistakaan mitään ymmärretä :) Wiltecin imulaatikko ja poistoputki ulos = ei pöly ja haju ongelmia.\nBlackbird 12.2.2012 00:20\nNoniin, Revelin Starfighter "Tiger Meet" etenee. Kaapissa odottaa Raptor ja tilaukseen menee kohta oma suosikki eli Blackbird joten eiköhän pahimmat virheet olla jo noihin mennessä opittu :)\nJaahas, eli Bilteman HP-C kloonin oletan olevan 0.3 suuttimella? voinko siihen ostaa 0.5 suuttimen? meinaako se vain uutta suutinta vai myös uutta neulaa? ilmeisesti neula on aina vakio?\nTjoo, barithan on meillä toki käytössä, mutta tuo PSI jäi tuon youtube jampan videoista vähän päälle. Tulipahan muuten maalattua ensimmäistä kertaa lakka mallin päälle (kiiltävää micro set & solia + decaleita varten) ja tosiaan kuten neuvottiin, ei se paineen nosto tosiaan mitään helpota. Oli tosiaan tuon lakan levittäminen 0.3 suuttimella vähän liian nysväämistä.\nMuuten, hatunnosto tälle foorumille! Ei ole piiiitkään aikaa tullut vastaan foorumia missä ihmiset ja vastaukset ovat asiallisia ja ystävällisiä. Saisi muut foorumit ottaa täältä mallia.\nKantri 12.2.2012 01:11\nolli henttonen 12.2.2012 01:26\näkkiäkös tuollaisen ruuttamaalaukseen sopivan laatikon itsekkin väsäilee, hankkii saksittavan hiukkasuodattimen ja aktiivihiilisuodattimen, ja muutaman tietokoneen tuulettimen (120mm) sekä vanhan tietokoneen muuntajan jolla virtaa tuulettimiin (5/6 pinni yhteen herää virtalähde henkiin), tietty tehokkaampia on sellaiset hiilettömät 220 voltin wiipperät, ja melu sekä tehokkuus kulkee käsi kädessä.\nViimeksi muokattu 12.2.2012 16:16\nNiko Asposalo 12.2.2012 11:25\nTäällä on aihetta sivuttu useampaankin kertaan mutta ei taida löytyä eri koon suuttimia näihin kopioihin ellei sitten Iwatan omat vaihto-osat käy. Ja aina neula-suutin-yhdistelmä, ei pelkkä neula tai suutin.\nBlackbird 15.2.2012 19:32\nNoniin, ruiskuttelu alkaa sujumaan jo ihan mallikkaasti. Sellaisen ilmiön huomasin ruiskuttaessa että jos ampuu maalia reilummin alueen yli se ikäänkuin rupeaa kiiltelemään valoa vasten. se siis kerää maalia siihen (sopivasti, ei liikaa), mutta ilman tuota maalattu pinta on sellainen mattamainen. Kun annoin mallin kuivua, nuo erot näkyvät! Se silkkimäinen on semmoinen mattapintainen aavistuksen karheahko, mutta se kiiltävä (=hieman paksumpi kerros siis) on myös nätti. Se vaan ei näytä hyvältä jos molempaa on samalla pinnalla.\nKumpi on ns. oikea? Antaa maalin tulla aavistuksen verra reilummin ja antaa pintajännityksen tehdä työnsä kuivuessa? Vai ohut mattapinta on oikea tapa? Vai onko tuo Revel emalimaalin huonon laadun syytä?\nIntuitio sanoo että ohut pinta on oikea tapa, mutta en ole varma asiasta.\nTeemu Lax 15.2.2012 20:12\nAsiallisiin kysymyksiin asialliset vastaukset…\nOman perstuntuman mukaan maalin pitäisi kiiltää "kastua" mallin pinnalla. Mattana pintaan osunut maali on jo kuivaa - tulee helposti hiekkapaperimalli. Tämän opettelin uudestaan hiljattain kantapään kautta… Muistat vaan ohentaa reilusti jottei kastunut pinta ole liian paksu. Olettaisin että revell/humbrol osastolle sopii Tinneri ohenteeksi kuivuu nopeasti ja sallii ohuiden kerrosten maalaamisen. Viisaammat korjatkoon kun en hölökohtaisesti emaleja käytä…\nSivu ladattiin 29.7.2021 klo 22:44


Museo Amsterdamissa esittelee prostituutiota työntekijän näkökulmasta - Ulkomaat - Helsingin Sanomat\nMiltä Amsterdamin punaisten lyhtyjen alue näyttää siellä työskentelevän prostituoidun näkökulmasta? Torstaina ovensa avannut pieni museo tarjoaa yleisölle mahdollisuuden katsoa elämään seksityöläisten kadunvarren näyteikkunoiden takana. Kahden kuuluisan bordellin välissä sijaitsevassa museossa voi muun muassa katsoa filmiä prostituoitujen arjesta kotona perheidensä kanssa.\nJulkaistu: 6.2.2014 19:51\n&nbps; Miltä Amsterdamin punaisten lyhtyjen alue näyttää siellä työskentelevän prostituoidun näkökulmasta? Torstaina ovensa avannut pieni museo tarjoaa yleisölle mahdollisuuden katsoa elämään seksityöläisten kadunvarren näyteikkunoiden takana.


Rally-toko | Sininen eläintarha\nCategory Archives: Rally-toko\nPosted in Hupi, Jekku, Koulutusohjeita, Nao, Pupu, Rally-toko, toko, Videot\nPosted in Jekku, Koulutusohjeita, Rally-toko\nPosted on 14.8.2013 by Hupi-1509\nJekku oli eilen rally-toko harjoituksissa. Ja todella hyvin pojalla meni. Vaikka Jekulla ei ole juuri mitään koulutuspohjaa, niin todella nopeasti se hoksasi asioita. Intoa riitti ehkä liikaakin ja etujalat ei meinanneet pysyä maassa. Ja sikälikin meni hyvin, että paikalla oli myös narttuja, sekä rähjäävä uros, mutta Jekku totesi olevansa töissä, eikä silloin muihin kiinnitetä huomiota.\nTunnilla harjoiteltiin ensin ihan sivulle tuloa ja parin askeleen siirtymiä. Seuraaminen on oleellisin liike rally-tokossa ja siksi sen pohja luodaan ensin. Jekun on vaikea tulla ihan viereen istumaan, mutta tosi hyvin se silti nyt tuli. Sen jälkeen oli vuorossa pyörähtäminen, niin, että omistaja kiertää koiran ympäri ja koira seuraa mukana, takajalkojen pysyessä aikalailla paikallaan. Sitten otettiin vielä sivulta eteentuloa ja palaamista sivulle, aika monet perustuu myös tähän.\nKotiläksyksi tuli tuon sivulletulon ja pienien seuraamisten harjoittelu, edessä istuminen ja lisäksi koiran motoriikan parantaminen. Monet koirat ei osaa oikein hallita peräpäätään, juuri näissä pyörähdyksissä, joita tehdään molempiin suuntiin sekä peruuttamisessa. Eli koiraa pyöritellään namin perässä molempiin suuntiin ja peruutellaan, ilman käskyjä. Jekulla nuo kaikki onnistui jo treenipaikalla ilman ongelmia, sillä on keho hallussa.\nKoska treenit oli tuossa lähellä, päätin mennä sinne pyörällä. Jekku oli niin innoissaan, se on huskyksi syntynyt. Otin melkoisessa vauhdissa videota pojan menosta… Onni on päästä vetämään niin kovaa kuin pääsee…\nHienosti jo sivulla, emännällä vaan hihna liian kireällä…\nJekku pyörän rinnalla:\nPosted in Jekku, Koulutusohjeita, Pyöräily, Rally-toko, Videot\nPosted in Jekku, Näyttelyt, Pohdintoja, Rally-toko\nNäyttelytouhuista ja harrastamisesta\nPosted on 1.8.2013 by Hupi-1509\nOlen miettinyt viime päivinä ihmisten koiramääriä. Ei saisi yleistää, mutta monesti näyttelyharrastajilla on enempi koiria, kuin niillä, jotka harrastavat innokkaasti jotain lajia. Tähän on ihan selkeä selityskin, koirilla on usein vikoja, jotka estävät niiden menestyksen näyttelykehissä, vaikka ne muuten olisivat täydellisiä. Korva vähän vinossa, hammas puuttuu tai pieni väri virhe (meiltä löytyy nuo kaikki 😀 ) Niinpä hankitaan ehkä uusi kilpakumppani, toivoen, että sen kanssa sitten niitettäisiin menestystä. Näyttelytreenaus ei peruskoiralta isoja vaadi, pentuna pidetään huolta, että vieraat on kivoja ja saa kosketella, sitten harjoitellaan vaan vähän remmikävelyä kehään ja pienillä pöydällä olo, suuria ei vaadita. Koiria voi olla useita, koska niiden treenaamiseen ei mene vuosia.\nTottelevaisuus ym lajien treenaajilla on yleensä yksi koira erityisesti treenin alla. Koska treenataan huolella, on ajan jakaminen useammalle jo aikaa vievämpää. Joskus on kaksikin, vanha jo hyvin koulutettu ja nuori uusi jota treenataan aktiivisesti. Treenaajalla ei millään voisi olla 5 koiraa treenauksessa kilpailutasoisesti.\nOlen itse taas innostunut jotenkin kouluttamisesta, niin näitä asioita tulee mietittyä. Naomi meillä on rajattu kaikesta harrastamisesta ulos, mutta mulla ois oikeesti 3 hyvää harrastuskoiraa täällä, päätä sitten aina kenet valitset minnekkin ja kun ois niin kiva nyt mennä Jekun kanssa sinne rallytokoon ja sit Pupun kanssa tokoon ja mitäs Hupin kanssa keksittäis… Ei näin perheellisen aika riitä koko porukan kouluttamiseen kaikissa koulutuksissa. Pitää valita sitten yksi, jonka kanssa tekee enempi ja samalla tuntee koko ajan huonoa omatuntoa siitä, että toisistakin koirista tämä olisi varmasti tosi kivaa.\nKun Jekku tuli muotovalioksi, tipahti vähän tyhjiöön, että mitäs sitten. No toki cacibeja pitää nyt lähteä keräämään, mutta en tiedä onko minusta lähtemään ulkomaille näyttelyyn. Hetkittäin koko näyttelytouhukin tuntuu ihan urpolta ja silti mulla on 3 näyttelyilmottautumista sisässä, yksi jokaiselle koiralle tässä kuussa. Hauskoja hetkiä oli mm. Honkajoella, jossa Jekku valioitui, kun katsoin löwchen rodun arvostelua: ”Miksi noilta on ajeltu peppu kaljuksi?”, ”sama kuin ajelisin Jekun pyrstön”… Niin ja samaan aikaan mulla oli kotona peppu paljaaksi ajeltu koira, jolla oli vielä kivat sämpyläpallot siellä lisänä 😀 Että onko näissä näyttelyjutuissa oikeasti järkeä 😀\nHupi omistaa hassut korvat, välillä ne on ihan ceskyn korvat, mutta koira osaa höristää niitä ylöspäin, jolloin ollaan hyvin kaukana kauniista ceskyn päästä. Välillä korvat voi olla puoli päivää ihan pöljästi ja sitten yhtäkkiä palaavat paikalleen. Kun korvissa oli hiivaa, niin ne olivat pitkään ihan hullusti, silloin piti alkaa miettimään, että jos ne nyt jäävät noin, niin mitäs sitten, siihen kosahtaa koko näyttelyura. Siinä mietit juuri tätä näyttelyjen järkevyyttä, muuten täydellinen mutta mitä jos noi korvat jääkin lopulta pieleen, niin koira on arvoton. Jos haluat jatkaa näyttelyharrastusta, niin sinun on hankittava taas uusi koira (ja jos tilaa ei ole, niin antaa se epäkelpo pois). Itselleni koirien maksimimäärä on ehdottomasti 4kpl ja koska meillä ei koiria kierrätetä, niin piti alkaa miettimään että mitäs me sitten tehdään. No me alettiin harjoitella katsekontaktia, joka on tottelevaisuuskoulutuksen perusta 😀 No korvat elää omaa elämäänsä ja ainakin tähän asti ne on olleet kehässä aina hienosti ja kotonakin jos ei ole liian vauhdikas meno päällä.\nHei olen Hupi ja osaan nostaa korvani myös näin 😀\nMut sit kun haluun olla ceskyn näköinen, pidän ne näin… 😀\nJekun valiotaulu, kaikki mitä valioitumiseen tarvittiin…\nJa sit valio kauneimmillaan. Tänään jo vitsillä heitin, että nyt lähtee turkki… kastumisen jälkeen huomenna on edessä pesu tai muuten tulee iiiiso takku… Tahtoo sen normirakenteisen helppoturkki koiran, josta ei lähde karvaa 😀\nJa sitten vielä ihana Naomi, joka näyttää mikä on kivointa, tehdä hommia ja saada siitä namia, viis tittelit ja turkit 😀\nPosted in Ceskyterrieri, Hupi, Jekku, Nao, Näyttelyt, Pohdintoja, Pupu, Rally-toko, toko


29.03.2017 klo 13:00\nMatkaopas Lonely Planetin mukaan Kanada on tämän vuoden trendikkäin matkailumaa.\nKalliovuorilla luonto on näin jylhää. ALL OVER PRESS\nMyös Kanadan Suomen-suurlähettiläs Andrée Noëlle Cooligan on sitä mieltä, että nyt jos koskaan kannattaa vierailla Kanadassa. Kun Suomi viettää tänä vuonna satavuotisiaan, juhlitaan Kanadassa valtion 150-vuotisjuhlia, ja sen kunniaksi maassa järjestetään lukemattomia kiinnostavia tapahtumia.\n- Kanadan rikas historia sekä monikulttuurinen perintö heräävät henkiin juhlavuonna nähtävyyksissä, museoissa, puistoissa, historiallisilla tapahtumapaikoissa sekä ainutlaatuisissa luontokohteissamme, sanoo Cooligan.\nTapahtumien lisäksi massiivisen kokoisessa maassa on paljon nähtävää ja koettavaa. Pinta-alaltaan Kanada on maailman toiseksi suurin valtio, ja miljoonakaupunkien lisäksi sieltä löytyy paljon myös koskematonta luontoa. Varsinkin maan keskiosissa Suurten järvien alueella se on myös hyvin kotoisen näköistä.\n- Kuin Suomessa, mutta kaikki on suurempaa, kuvailee risteilylomia järjestävän Kristina Cruisesin myyntijohtaja Anu Markkanen. Hänen mukaansa Kanada on tämän vuoksi suomalaismatkailijalle helposti lähestyttävä kohde. Monet asiat ovat hyvin tuttuja ja kotoisia - muutkin kuin jääkiekko.\nParas tapa tutustua Suuriin järviin on lähteä vesillä, ja ne nyt ne ovat helposti myös suomalaisten risteilymatkailijoiden tavoitettavissa. Jos omatoiminen matkojen varaaminen ei kiinnosta, on Kristina Cruises viemässä ensimmäisen suomalaisryhmän risteilemään järville syyskuussa. Tänä vuonna risteilyjä on yhtiön ohjelmassa yksi, mutta Markkasen mukaan niitä aiotaan järjestää jatkossakin. Niin Kristina Cruises kuin ulkomaisetkin risteily-yhtiöt käyttävät järvillä pienehköjä aluksia, koska jättilaivoilla ei pääse niitä yhdistävistä kanavista läpi.\nHän kehuu järvien maisemien lisäksi myös esimerkiksi niiden rannalla sijaitsevaa Toronton kaupunkia. Maan suurin metropoli on kiinnostava kaupunkilomakohde, mutta myös yllättävän luonnonläheinen. Paikalliset viettävät mielellään vapaa-aikaansa Toronton edustalla sijaitsevassa saaristossa, jonne pääsee kaupungista vesibussilla. Kuulostaa hyvin tutulta suomalaisillekin, eikö?\nJos Kanadan maisemat muistuttavat monin paikoin suomalaisia, näkyy suomalaisuus myös väestössä. Cooliganin mukaan Kanadaan aikoinaan muuttaneet suomalaissiirtolaiset ovat ylpeitä juuristaan. Väkimäärään suhteutettuna Kanadan suurin suomalaiskeskus on Thunder Bayn kaupunki Yläjärven rannalla Ontarion provinssissa. Sen 110 000 asukkaasta noin kymmenen prosenttia on joko suomalaissiirtolaisia tai heidän jälkeläisiään. Tämä myös näkyy katukuvassa: kaupungista löytyy muun muassa suomalainen ravintola Hoito.\nToronto on Kanadan suurin kaupunki. ALL OVER PRESS\nSuurten järvien maisemat ovat suomalaissilmin varsin kotoisia. ALL OVER PRESS\nTARJOLLA MYÖS TÄTÄ\nJos Suuret järvet eivät ole juttusi, Kanadassa voi kokea myös seuraavia luontoelämyksiä\n- Patikoi tai laskettele Kalliovuorilla.\n- Ihmettele preerioiden karua kauneutta. Kanadan preeria-alueen tärkein kaupunki on keskellä Kanadaa sijaitseva Winnipeg.\n- Tutustu arktiseen arkeen. Kanadan pohjoisosat Yukon, Nunavut ja Luoteisterritorio ovat erilaisia elämyksiä hakevan luontomatkailijan kohteita. Pohjois-Kanadassa voi bongailla esimerkiksi valaita ja jääkarhuja.\n- Nauti itärannikon merellisestä tunnelmasta. Ilmasto Atlantin rannikolla on merituulten takia melko karu, mutta luonto on kaunista. Vieraile vaikkapa Lucy Maud Montgomeryn kirjoista tutulla Prinssi Edwardin saarella.\nKaupunkilomailu onnistuu Toronton lisäksi esimerkiksi ranskalaishenkisessä Montrealissa tai länsirannikon eloisassa Vancouverissa.\nLue lisää Rantapallon Kanada- kohdeoppaasta


Osakesäästäjien Keskusliiton julkilausuma: Hallintarekisteröintiä ei tule laajentaa kotimaisiin osakkeenomistajiin - Suomen Osakesäästäjät Osakesäästäjien Keskusliiton julkilausuma: Hallintarekisteröintiä ei tule laajentaa kotimaisiin osakkeenomistajiin - Suomen Osakesäästäjät\nEtusivu › Julkilausumat › Osakesäästäjien Keskusliiton julkilausuma: Hallintarekisteröintiä ei tule laajentaa kotimaisiin osakkeenomistajiin\nOsakesäästäjien Keskusliiton näkemyksen mukaan syksyllä voimaan astuva EU:n arvopaperikeskusasetus ei vaadi luopumaan nykyisestä kotimaisten omistajien suoran omistuksen velvoitteesta. Asetuksessa on nimenomaisesti pykälä, joka mahdollistaa nykykäytännön jatkamisen maissa, joissa tällainen vaatimus oli olemassa EU:n arvopaperikeskusasetuksen astuessa voimaan. Esimerkiksi Norjassa, jossa Suomen tavoin on kotimaisilta omistajilta hallintarekisteröinti kielletty, ei ole herännyt tarvetta muuttaa lainsäädäntöä tältä osin.\nVaatimus kotimaisten omistajien suorasta omistuksesta ei myöskään ole este kilpailulle. Jo nykyisin enemmistö eurooppalaisista arvopaperikeskuksista tarjoaa suoran omistuksen mallia. Arvopaperikeskusasetuksen astuessa voimaan kaikkien arvopaperikeskusten on tarjottava mahdollisuus suoraan omistukseen.\nFinanssikriisin jälkeen omistustietojen saatavuuden ja säilytyksen turvallisuuden merkitystä on korostettu, kun säilyttäjän maksukyvyttömyystilanteessa hallintarekisterissä olevien osakkeiden todellisten omistajien verifioiminen ja omistusten siirtäminen on saattanut kestää kuukausia tai jopa vuosia. Kansainvälinen trendi pyrkii nyt kohti lyhyempiä ja läpinäkyvämpiä omistusketjuja. Suoran omistuksen mallissa ollaan jo siinä tilanteessa mihin moniportaisen säilytyksen piirissä olevat maat nyt pyrkivät.\nOmistusten jatkuva julkisuus turvattava ja loppukäyttäjien kustannukset minimoitava\nSekä hallitusohjelmassa että Valtiovarainministeriön asettaman työryhmän toimeksiannossa asetettiin tavoitteeksi omistusten julkisuuden ja läpinäkyvyyden säilyvän vähintään nykyisellä tasolla. Osakesäästäjien Keskusliitto pitää nyt ehdotettua mallia, jossa yli 500 osakkeen omistukset olisivat julkisia neljä kertaa vuodessa, isona harppauksena taaksepäin. Lisäksi se lisäisi tarpeettomasti sijoittajien vastuuta ja hallinnollista taakkaa, kun heidän pitäisi jatkossa rikemaksun uhalla itse varmistua omistustietojen oikeellisuudesta, kun tällä hetkellä kaikki tiedot ovat automaattisesti ja reaaliaikaisesti saatavilla.\nHallintarekisteröinnin laajentamisesta ei ole esitetty koituvan hyötyjä loppukäyttäjille eli sijoittajille tai liikkeeseenlaskijoille. Työryhmän mietinnössäkin todetaan, että moniportaisen säilytyksen edellyttämä säilytysketjukysely todellisten omistajien identifioimiseksi tulisi monelle laajasti omistetulle liikkeeseenlaskijalle kohtuuttoman kalliiksi. Lisäksi sijoittajille aiheutuu ylimääräisiä kustannuksia mm. omistustensa kirjaamisesta väliaikaiseen omistajaluetteloon yhtiökokouksen ajaksi.\nOsakesäästäjien Keskusliitto ry:n hallitus


Lars Furuholm - DESK\nHallituksen puheenjohtaja (taloushallinto)\n0400 409 000 lars.furuholm@desk.fi\n”Haluamme rakentaa pitkiä asiakassuhteita – lisäarvo syntyy rehellisistä kohtaamisista ja auttamisenhalusta”\nJohtajuudessa tärkeintä on pitää pää kylmänä ja sydän lämpimänä. Näin ajattelee DESKin hallituksen puheenjohtaja Lars Furuholm. Hän luottaa avoimuuteen ja kuunteluun.\nYdinosaamisaluettani on suurten kokonaisuuksien hallinta. En niinkään keskity työssäni yksityiskohtiin, vaan haluan luoda asiakkaille uusia tapoja toimia. Haastan asiakkaitani positiivisella tavalla kysymällä kysymyksiä, jotka paljastavat ydintarpeet. Niihin tarjoamme sopivan vaihtoehdon. Tavoitteenani on aina pitkä kumppanuus asiakkaan kanssa.\nMikä on roolisi DESKin hallituksen puheenjohtajana?\nOlemme sopineet, että minä olen DESKissä eräänlainen mentori, joka näyttää suuntaa, kannustaa ja antaa neuvoja. Olen ollut perustamassa DESKiä ja toiminut sen toimitusjohtajana vuodet 2014–2020, jonka jälkeen päätin, että nyt on toisten vuoro olla kärjessä. Haluan kasvattaa ammattitaitoisia ja motivoituneita työntekijöitä viemään DESKiä kasvu-uralla eteenpäin.\nMitä polkuja pitkin matkasit DESKin hallituksen puheenjohtajan tehtävään?\nKaupallisen urani aloitin vuonna 1983 Helkama Oy:ssa myymällä auton varaosia. Helkama oli minulle todellinen suuri kaupallinen korkeakoulu, sillä etenin siellä lopulta Helkama Auto Oy:n yhden tytäryhtiön toimitusjohtajaksi. Vuonna 1993 siirryin Setelen osakkaaksi, ja kun Setele vuonna 1998 myytiin Elisalle, silloiselle Radiolinjalle, perustin matkapuhelimia myyvän Wextra Oy:n. Vuonna 2014 myin Wextran omistukseni pois ja DESK syntyi. Omistan edelleen suurimman osan yhtiöstä, ja vastaan hallituksen puheenjohtajan tehtävän lisäksi yrityksen taloushallinnosta.\nJohtajan tulee pitää pää kylmänä ja sydän lämpimänä. Johtajuus ei aina ole helppoa, mutta empaattisuus tulee säilyttää kaikissa tilanteissa. Hyvä johtaja antaa työntekijöille vastuuta ja vapautta toimia omalla tavallaan, sillä samaan päämäärään pääsee monin eri reitein. Erilaisuus pitää sallia ja persoona saa näkyä.\nMeillä on kehittyvä organisaatio, jolla on kyky luoda pitkiä asiakassuhteita. Se on seurausta siitä, että olemme rehellisiä ja haluamme ymmärtää, mikä asiakkaan ongelma on. Tunnemme teknologian eri sukupolvet ja kehitysvaiheet. Kun asiakkaalle tulee tunne, että häntä ymmärretään ja osataan auttaa, syntyy luottamus. Se on kaiken perusta.\nSosiaalinen, huolehtiva ja vilkas. Tulen monenlaisten ihmisten kanssa toimeen, ja pidän huolta läheisistäni niin töissä kuin kotonakin. En pysy pitkään paikallani – aina pitää mennä eteenpäin ja keksiä jotain uutta.\nJos Etelä-Suomessa on lunta, hiihdän. Jos ei ole, menen Pohjois-Suomeen ja hiihdän. Lisäksi pelaan tennistä, vietän mökkielämää Päijänteellä sekä metsästän. Minulla on myös kaksi karvaista liikkeellä pitävää voimaa, Nero ja Aapo, saksanseisojapojat, jotka ovat myös viralliset toimistokoiramme.\nKuuntelemalla oppii enemmän kuin itse puhumalla.


Strategia on kartta, jonka avulla suunnistamme | Naery\nNÄE ry:n uusi järjestö-strategia 2017 kertoo toimijoille ja jäsenille, mitä toimenpiteitä ja tavoitteita kuluvalle vuodelle on asetettu. Strategian lisäksi esittelemme NÄE ry:n tuoreen hallituksen ja sen tehtävät.\nNäkemisen ja silmäterveyden toimiala kokee parhaillaan suurinta muutosta toimialan historiassa. Muutosta ajavat eteenpäin paljon puhutut sote-uudistus ja digitalisaatio, jotka muuttavat tekemisen tapoja ja tuovat mukanaan mahdollisuuksia, joita aikaisemmin ei ole ollut. Kentällä tapahtuu paljon. Siksi NÄE ry:n hallitus koki tarpeelliseksi luoda järjestölle oman strategian, josta nyt parhaillaan luet. Sen on tarkoitus toimia karttana lähivuosi-en ajan ja näyttää, mistä tausta-ajatuksista järjestö lähtee liikkeelle, mitä se on teke-mässä ja mitä kohti se on menossa.\nLue lisää strategiaesitteestä\nNÄE ry:n avainprojektit 2017\nNÄE ry on asettanut vuosille 2017–18 kärkitoimia, jotka jakaantuvat elinkeino- ja terveydenhuoltopolitiikkaan sekä osaamisen kehittämiseen ja uudistuviin toimintamalleihin. Yksi strategiakauden merkittävimmistä tavoitteista liittyy toimialan uudistumiseen.\nViemme eteenpäin mallia optikon ja silmälääkärin hyvästä yhteistyöstä ja uudesta palvelumallista, jossa asiakkaan hoito on entistä sujuvampaa, turvallisempaa ja kustannustehokkaampaa. Tähän liittyen tuemme optikon valtuuksien kehittämistä, jäsentemme osaamisen ajantasaisuutta ja uusien tekniikoiden käyttöönottoa. Kantavana voimana toimii laaja yhteistyö.\nOptikkoliikkeiden ja silmäklinikoiden tasapuolisen kilpailuaseman varmistaminen maakunnan omaan palvelutuotantoon nähden\nIlta- ja viikonlopputyön kustannusten alentaminen\nRajoitetun lääkkeiden jakelun salliminen\nSilmäklinikkapalveluiden markkinaseurannan aloittaminen\nSote- ja valinnanvapauslainsäädännön läpimenon varmistaminen\nAsiakaskeskeisten ja taloudellisten hoitopolkujen kehittäminen yhteistyössä silmälääkärien kanssa\nOptikkotoiminnan yhteensopivuuden varmistaminen valtakunnallisten silmäsairauksien hoito- ja seurantajärjestelmien kanssa\nOptikkotoiminnan lainsäädännön kehittäminen\nOptikkotoiminnan profiilin nostaminen\nOptometrian tutkinto-ohjelmien yhdenmukaistaminen ja akkreditointi\nOnline-koulutuskeskuksen toiminnan vakiinnuttaminen\nNÄE ry:n toiminnan kehittäminen\nTasapuolisen online-/offline-kaupan ja terveydenhuollon EU-sääntelyn varmistaminen\nEU:n tietosuoja-asetuksen vaatimuksista tiedottaminen


Posted on June 20, 2021 Author lateCategories blogTags Jeesuksen jumaluus, Nehustan, vaskikäärme\n8 thoughts on “Vaskikäärme”\nLate kirjoitti: -Kristityt tekivät Jeesuksesta Jumalan ja palvoivat häntä jumalana, aivan kuten vaskikäärmettä. Näin he palvovat luotua Luojan sijaan.\nRaamatun ilmoitus on, että Jumalan Poika tarkoittaa ihmiseksi tullutta Jumalaa. Jeesus Kritus oli siis Jumala, kuten apostoli Tuomas sanoi.\nRaamattu myös kertoo, että Jumala loi Poikansa kautta koko maailman ja Poikaansa varten. Jumalan Poika on siis luoja.\nKol 1:15 Hän on näkymättömän Jumalan kuva, esikoinen, ennen koko luomakuntaa syntynyt.\nIsä, Poika ja Pyhä Henki ovat yksi Jumala. Se tarkoittaa sitä, että nämä ovat samaa Jumalan olemusta. Jumala ilmaisee itseään näiden kolmen persoonansa kautta, mutta se ei tarkoita sitä, että olisi kolme Jumalaa. On olemassa vain yksi Jumala. Jumalan Poika on ihmiseksi tullut Jumala.\nJesaja 9:6 ei sano, että lapsi on itse Väkeä Jumala, vaan että hänen nimensä on. Tässä sanotaan, että hänen nimensä on Iankaikkinen Isä – miten tämä sopii yhteen kolminaisuusopin kanssa, jonka mukaan Poika nimittäin ei ole Isä? Tuomas huudahtaa taivaaseen ja toteaa, että minun Jumalani. Ei ole mitään syytä olettaa, että hän tässä kutsuu Jeesusta Jumalaksi. Kol. 1:15 kuuluu alkukielen mukaan kuten Uuden maailman käännös ja Raamattu Kansalle oikein kääntävät “Hän on näkymättömän Jumalan kuva, koko luomakunnan esikoinen.” Hän siis on luomakunnan esikoinen, eli siis ensimmäinen luotu olento, ei itse Luoja. Missään kohtaa kreikkaa ei tässä ole mitään “ennen” sanaa. Eikö ole Paavalilta himan harhaanjohtavaa puhua Jeesuksesta Jumalan kuvana, jos hän todellisuudessa on itse Jumala? Jos hän on Jumalan kuva, miten hän voi olla itse Jumala?\nLasketaanpas. Jos Isä on Jumala, Poika on Jumala ja Pyhä Henki on Jumala, silloin meillä on kolme Jumalaa, ei yksi. Raamatun kiistaton todistus on, että Jumala on yksi. Jeesusta missään kohtaa ei kutsuta Jumalaksi. Myönnätkö faktat – että Jeesus itse ei kertaakaan sano olevansa Jumala ja yksikään profeetoista ei osannut kertoa sanaakaan Jumalasta, joka syntyy ihmiseksi?\nJeesus myös sanoi, ettei ketään muuta saa sanoa Isäksi, kuin Isää Jumalaa. Jos Jesaja sanoo poikalapsen nimen olevan Isä ja Jumala, niin johtopäätös on yksiselitteisen selvä: Jumalan Poika on Isä Jumala.\nMatt 23:9 Älkää myöskään kutsuko isäksi ketään, joka on maan päällä, sillä vain yksi on teille isä, hän, joka on taivaissa.\nRaamatussa on lukuisia kohtia, joista voimme täysin yksiselitteisesti päätellä, että Jumalan Poika on Jumala. Esim. se, että Johannes Kastaja todisti, että Jeesus Kristus on Jehova.\nMark 1:2 Profeetta Jesajan kirjassa sanotaan: — Minä lähetän sanansaattajani sinun edelläsi, hän raivaa sinulle tien.\n3 Ääni huutaa autiomaassa: “Raivatkaa Herralle tie, tasoittakaa hänelle polut!” [Jes. 40:3+]\nMitä tulee siihen, että Jeesus Kristus on Luoja, niin sen asian toteaa täysin yksiselitteisesti Hebrealaiskirje.\nHeb 1:2 mutta näinä viimeisinä aikoina hän on puhunut meille Pojassaan, jonka hän on pannut kaiken perilliseksi ja jonka välityksellä hän myös on luonut maailmat.\nNyt olet poikennut pahasti kolminaisuusopista, kun esität, että Jeesus on Isä. Tuollaisesta heresiasta sinut olisi keskiajalla poltettu roviolla. Kuten jos sanoin, Jes. 9:6 sanoo, että hänen nimensä on, ei sanota, että hän on.\nMitä tulee Johannes Kastajan todistukseen, hän on ääni joka huutaa erämaassa, raivatkaa Herralle tie, ei ole mitään syytä olettaa, että hän tällä tarkoittaisi Jeesusta.\nHeb. 1:2 sanoo, että hänen välityksellään on kaikki luotu, missään kohtaa Raamattua ei sanota, että hän itse on luonut.\nLate kommentoi: -Nyt olet poikennut pahasti kolminaisuusopista, kun esität, että Jeesus on Isä. Tuollaisesta heresiasta sinut olisi keskiajalla poltettu roviolla.\nHeheh, onneksi emme ole keskiajalla katolisen kirkon inkvisitiossa ;-D\nMinä opetan, että on olemassa vain yksi Jumala, joka ilmaisee itseään kolmen persoonansa Isä, Pojan ja Pyhän Hengen kautta. Jos sanon, että Poika on Isä, niin saman asian sanoi myös Jeesus opettamalla, että Isä ja Poika ovat yhtä ja yksi. Tuo ei ole harhaoppia vaan Raamatun ilmoitus.\nSinä teet tässä asiayhteydessä ja asiassa keinotekoisen eron nimen ja olemuksen välille vastoin kirjoitusten tarkoitusta. Jeesus sanoi, ettei kellään muulla saa olla Isän nimeä kuin Isällä ja Jesajan mukaan poikalapsi on Isä Jumala. Asia on sillä selvä.\nLate kommentoi: -Mitä tulee Johannes Kastajan todistukseen, hän on ääni joka huutaa erämaassa, raivatkaa Herralle tie, ei ole mitään syytä olettaa, että hän tällä tarkoittaisi Jeesusta.\nJeesuksen sanojen mukaan Johannes Kastaja oli Jehovan edelläkävijä. Jeesuksen todistus itse asiassa merkitsee myös sitä, että Jeesus sanoo olevansa Jumala, sillä Johannes tuli raivaamaan Jehovalle tietä tulla ja Johannes osoitti nimenomaan Jeesukseen.\nMatt 11:10 Hän on se, josta on kirjoitettu: — Minä lähetän sanansaattajani sinun edelläsi, hän raivaa sinulle tien.\n11 “Totisesti: yksikään naisesta syntynyt ei ole ollut Johannes Kastajaa suurempi, mutta kaikkein vähäisin, joka on taivasten valtakunnassa, on suurempi kuin hän.\n12 Johannes Kastajan päivistä asti taivasten valtakunta on ollut murtautumassa esiin, ja jotkut yrittävät väkivalloin temmata sen itselleen.\n14 ja uskokaa tai älkää, juuri hän on Elia, jonka oli määrä tulla\n“Jesajan mukaan poikalapsi on Isä Jumala”\nEi Jesaja sano, että hän on iankaikkinen Isä, vaan että hänen nimensä on – Raamatussa lukuisilla ihmisillä on ns. teoforinen, eli Jumalaan viittaava nimi, eikä kukaan heistä ole itse kaikkivaltias Jumala Jehova.\nJohannes Kastaja tekee samaa kuin Jeesus, kehotti meitä kääntymään Jehovan puoleen. Missä kohtaa Jeesus itse sanoo olevansa Jumala ja käskee meitä rukoilemaan, palvomaan ja ylistämään itseään? Luku ja jae kiitos.\nLate kommentoi: -Ei Jesaja sano, että hän on iankaikkinen Isä, vaan että hänen nimensä on – Raamatussa lukuisilla ihmisillä on ns. teoforinen, eli Jumalaan viittaava nimi, eikä kukaan heistä ole itse kaikkivaltias Jumala Jehova.\nTässä asiayhteydessä Pojan nimi kertoo, kuka hän on. Kyse ei ole nyt nimen teoforisuudesta vaan, että Raamatun ilmoitus on, että Jumalan Poika on ihmiseksi tullut Jumala. Jeesus Kristus on ihmiseksi tullut Jehova.\nLate kommentoi: -Johannes Kastaja tekee samaa kuin Jeesus, kehotti meitä kääntymään Jehovan puoleen.\nSinä et nyt jostain syystä halua tunnustaa olennaista. VT profetoi, että Jehova tulee kansansa keskelle ihmisenä. Mm. Jesaja ja Malakia profetoivat, että ennen Jehovan tuloa, Jehova lähettää edeltäkävijän, joka raivaa tien Jehovan tulmista varten. Johannes Kastaja oli juuri tämä edelläkävijä, joka tuli todistamaa siitä, että Jeesus Kristus on Jehova. Jos sinä et tätä kykene ymmärtämään, niin ole sitten ymmärtämättä.\nKuten sanoin, kyse Jes. 9:6 on nimistä, ei mistään muusta. Missään kohtaa profeetat eivät tiedä sanaakaan Jumalasta, joka syntyy ihmiseksi.\nPrevious Previous post: He katsovat minuun, jonka he ovat lävistäneet\nNext Next post: Eitan Bar, Messias ja rabbien opetukset